Kuressaare vanalinn

Kuressaare vanalinn on Kuressaare kesklinnas haruldane vaatamisväärsus, mida on pidevalt restaureeritud.

Tänase vanalinna tänavavõrk ja kolmnurksed väljakud olid enam-vähem juba 17. sajandi teiseks pooleks välja kujunenud.

Kuressaare vanalinn on muinsuskaitseala, mistõttu iga ehitus- ja kaevetöö vanalinnas eeldab kooskõlastust Muinsuskaitseametiga.


STS-51-C

STS-51-C oli NASA Space Shuttle'i programmi 15. missioon ning kosmosesüstik Discovery kolmas missioon.

Missioon startis 24. jaanuaril ning maandus 27. jaanuaril 1985. STS-51-C oli esimene süstikumissioon, mis toimus USA Kaitseministeeriumi tellimusel ning seetõttu on paljud missiooni üksikasjad salastatud, kuid arvatavalt viis missioon orbiidile signaalluure satelliidi. Missioonil osalenud Gary Payton ütles 2009. aastal, et missiooni laadung on endiselt orbiidil ning töötab.

Missiooni järel avastasid insenerid, et mõlema tahkekütuskiirendi O-rõngad olid tõsiselt kahjustatud. Analoogsed kahjustused põhjustasid aasta hiljem Challengeri katastroofi. Katastroofi uurimise ajal aitasid STS-51-C järel tuvastatud kiirendite kahjustused tõestada, et katastroofis oli oluline roll külmal ilmal, kuna STS-51-C ajal oli õhutemperatuur madal.


Parvlaev Estonia katastroofis hukkunute mälestusmärk

Parvlaev Estonia katastroofis hukkunute mälestusmärk on pühendatud neile võrulastele, kes hukkusid 1994. aasta 28. septembri ööl parvlaev Estonia katastroofis. Mälestusmärgil on kujutatud käed, mis on palveks kokku pandud ja palvetavad, et sellist õnnetust uuesti ei juhtuks. Mälestusmärgi teisel küljel on nende hukkunute nimekiri, kes olid pärit Võrust. Mälestusmärgi autor on skulptor Mati Karmin ja see püstitati 1996. aastal.


Molėtai rajoon

Molėtai rajoon (leedu Molėtų rajono savivaldybė) on 1. järgu haldusüksus (rajoon) Leedus endise Utena maakonna aladel.

Rajooni pindala on 1368 km². 2017. aasta seisuga elas seal 18 444 inimest.

Rajoon moodustati 1950. aastal, tänapäevastes piiridest on aastast 1965. Rajoon koosneb järgmistest valdadest: Alanta, Balninkai, Čiulėnai, Dubingiai, Giedraičiai, Inturkė, Joniškise, Luokesa, Mindūnai, Suginčiai ja Videniškiai vald. Eraldi üksuse moodustab veel Molėtai linn, mis ühegi valla koosseisu ei kuulu.

Halduskeskus on Molėtai linn. Teised tähtsamad asulad on Alanta, Balninkai, Dubingiai, Giedraičiai ja Joniškise alevid. 2011. aasta seisuga olid elanikest 90% leedulased, 2,52% venelased, 6,34% poolakad, 0,22% valgevenelased, 0,11% ukrainlased, 0,068% sakslased ja 0,77% oli teistest rahvustest.

Rajooni suurimad jõed on Virinta ja Siesartis. Rajoonis on 231 järve, neist suuremad on Siesartise järv, Aisetas, Alaušai, Stirniai, Galuonai, Arinas, Asveja, Bebrusai, Dūriai, Galuonis, Išnarai, Baltieji Lakajai, Juodieji Lakajai, Pravalas, Virintai ja Kertuojai. Rajoon jääb Aukštaičia kõrgustikule. Kõrgeim koht asub Kojeliškiai küla juures (228 m).

Rajooni territooriumile jäävad osaliselt Asveja regionaalpark ja Labanorase regionaalpark.


Hastingsi maleturniir

Hastingsi maleturniir, ka Hastingsi jõuluturniir, (inglise keeles Hastings International Chess Congress) on iga-aastane rahvusvaheline maleturniir Inglismaa merekuurordis Hastingsis, mida traditsiooniliselt korraldatakse igal aastavahetusel (algab detsembris ja lõpeb jaanuaris).

Hastingsi turniire peetakse alates 1920. aastast. Mängitakse tavaliselt ringsüsteemis, osavõtjaid tavaliselt 10–16.

Hastingsi turniiridel on mänginud kõik (väljaarvatud Robert Fischer) Garri Kasparovi eelsed maailmameistrid (Wilhelm Steinitzist Anatoli Karpovini). Naiste maailmameistritest on turniirist osa võtnud Vera Menchik (parimaks tulemuseks jäi 5.–8. koha jagamine 1931/1932 aastavahetuse turniiril) ja Nona Gaphrindašvili (5. koht 1964/1965 aastavahetuse turniiril).


Eduardas Rozentalis

Eduardas Rozentalis (sündinud 27. mail 1963 Vilniuses) on Leedu maletaja ja maletreener, rahvusvaheline suurmeister (1991).

Rozentalis sai suurmeistriks 28-aastaselt 1991. aastal. Neli aastat varem oli ta FIDE-lt saanud rahvusvahelise meistri nimetuse. Ta on kolmekordne Leedu malemeister (1981, 1983, 2002).

Detsembris 1993 mängis ta PCA maailmameistrivõistluste valikturniiril Groningenis (54 osavõtjat), kus sai 41. koha. Kahel korral pääses ta mängima FIDE maailmameistrivõistluste turniirile: detsembris 1997 turniiril Groningenis (100 osavõtjat, nokautsüsteem) sai ta turniiritabelis 27. asetuse, kuid kaotas teises ringis Sergei Tivjakovile ja langes võistlusest välja. 1999. aastal turniiril Las Vegases kaotas ta avaringis Levon Aronjanile (kui oleks võitnud, siis kohtunuks teises ringis Jan Timmaniga).

Rozentalis tuli 1995. aastal Kanada lahtistel meistrivõistlustel Torontos viie hulka, kes jagasid esikohta. Aastavahetusel 1996/1997 jagas ta koos Mark Hebdeni ja John Nunniga esikohta Hastingsi rahvusvahelisel turniiril. 1999. aastal USA lahtistel meistrivõistlustel Renos tuli Rozentalis kuue hulka, kes jagasid esikohta.

Ta on mänginud Leedu võistkonna koosseisus 9 maleolümpial (1992–1998, 2002–2010).

2015. aastal võitis Rozentalis veteranide maailmameistrivõistlustel Acqui Termes 50+ vanuseastmes hõbemedali.

Rozentalis tegutseb maletreenerina. Ta sai FIDE-lt 2014. aastal FIDE treeneri nimetuse.


Mark Hebden

Mark Lesland Hebden (sündinud 15. veebruaril 1958 Leicesteris) on inglise maletaja, rahvusvaheline suurmeister (1992).

Hebden sai 1982. aastal FIDE-lt rahvusvahelise meistri nimetuse. Suurmeistriks sai ta 34-aastaselt 1992. aastal.

Ta on jaganud viiel korral esikohta Cappelle-la-Grande'i rahvusvahelisel turniiril (1989, 1990, 1994, 1995, 1997) ja kolmel korral (aastavahetusel) Hastingsi rahvusvahelisel turniiril (1996/1997, 2009/2010, 2013/2014).

2005. aastal mängis Hebden Euroopa Liidu lahtistel meistrivõistlustel Corkis, kus jagas 3.–5. kohta.

Ta on mänginud Inglismaa võistkonna koosseisus kahel maleolümpial (1998, 2004).


Zhao Jun

Zhao Jun (hiina keeles 趙駿, pinyin'is Zhào Jùn; sündinud 12. detsembril 1986 Jinan Shis) on hiina maletaja, rahvusvaheline suurmeister (2005).

Zhao võitis 2004. aastal Cochins juunioride maailmameistrivõistlustel pronksmedali. Suurmeistriks sai ta 19-aastaselt 2005. aastal.

Ta on mänginud kolmel maailma karikaturniiril (2005, 2007, 2015). Teise ringi jõudis 2007. aastal Hantõ-Mansiiskis, kus ta pärast avaringis saadud võitu Pentala Harikrishna üle kaotas teises ringis Liviu-Dieter Nisipeanule.

Jaanuaris 2015 võitis Zhao Hastingsi rahvusvahelise turniiri (sai 8 punkti 9 partiist).

Ta võitis 2006. aastal maleolümpial Torinos Hiina võistkonna koosseisus hõbemedali.


Ilia Smirin

Ilia Smirin (heebrea keeles איליה סמירין; valgevene keeles Ілья Юльевіч Смірын Iĺia Juĺjevič Smiryn; vene keeles Илья Смирин Ilja Smirin; sündinud 21. jaanuaril 1968 Viciebskis) on Iisraeli maletaja, rahvusvaheline suurmeister (1990).

Smirin tuli 1987. aastal Valgevene NSV malemeistriks. Suurmeistriks sai ta 22-aastaselt 1990. aastal. Aasta varem oli ta FIDE-lt saanud rahvusvahelise meistri nimetuse.

1991. aastal repatrieerus ta Iisraeli. Smirin on kolmekordne Iisraeli malemeister (1992, 2002, 2012). 2014. aastal Jerevanis peetud Euroopa meistrivõistlustel sai ta 14. koha.

Smirin sai juulis 1993. aastal Bielis FIDE maailmameistrivõistluste tsoonidevahelisel turniiril 52. koha 74 osavõtja seas ja detsembris 1993 Groningenis PCA maailmameistrivõistluste valikturniiril (54 osavõtjat) 31. koha.

FIDE MM-il 2000. aastal New Delhis (100 osavõtjat, nokautsüsteem) kaotas ta teises ringis Aleksandr Grištšukile. 2002. aastal FIDE MM-il Moskvas sai ta turniiritabelis 11. asetuse. Jõudis kolmandasse ringi, kus kaotas Jaan Ehlvestile.

2002. aastal võitis ta Bieli suurmeistrite turniiri.

Ta on mänginud Iisraeli võistkonna koosseisus 8 maleolümpial (1992–2006).


Oluline eksimus

Oluline eksimus (ingl essential error) on mis tahes tähtis eksimus, mille korral oleks tehingu teinud isikuga sarnane mõistlik isik loobunud tehingu tegemisest või oleks ta teinud selle hoopis teistsugustel tingimustel. Eksimuse all mõistetakse ebaõiget ettekujutust tegelikest, eelkõige faktilistest asjaoludest. Olulise eksimuse mõjul tehtud tehingut saab tühistada, kui teisele lepingupoolele tehakse kehtiv tühistamisavaldus. Sellega muutub tehing kehtetuks.

a. Esines eksimus tehingu asjaoludes

b. See eksimus loetakse oluliseks lepingut mõjutanud asjaoluks

c. Esineb mõni otseselt seaduses väljatoodud olukord

d. Tehingu tühistamist sooviv pool ei kandnud ise tehingu tegemise ajal eksimuse riski.


Ņikita Meškovs

Ņikita Meškovs (sündinud 30. juunil 1994 Riias) on Läti maletaja, rahvusvaheline suurmeister (2017).

Meškovs tuli 2008. aastal Mureckis Euroopa Liidu noortemeistriks U14-vanuseastmes. Suurmeistriks sai ta 23-aastaselt 2017. aastal. Kolm aastat varem oli ta FIDE-lt saanud rahvusvahelise meistri nimetuse. Meškovs on 2018. aasta Läti malemeister.

Juunis 2018 võitis Meškovs Palangas FIDE Balti tsooniturniiri.

Meškovs on esinenud Läti võistkonna koosseisus kahel maleolümpial (2016, 2018). 2016. aastal mängis ta neljandal, 2018. aastal kolmandal laual.


Mihheil Mtšedlišvili

Mihheil Mtšedlišvili (gruusia keeles მიხეილ მჭედლიშვილი; sündinud 4. juunil 1979) on gruusia maletaja, rahvusvaheline suurmeister (2002).

Mtšedlišvili tuli 1997. aastal Tallinnas Euroopa noortemeistriks U18-vanuseastmes. Suurmeistriks sai ta 23-aastaselt 2002. aastal. Kolm aastat varem oli ta saanud FIDE-lt rahvusvahelise meistri nimetuse.

Ta on kolmekordne Gruusia malemeister (2001, 2002, 2018).

Mtšedlišvili mängis 2017. aastal Thbilisis maailmakarikavõistlustel, kus kaotas avaringis Ernesto Inakrijevile.

Ta on mänginud Gruusia võistkonna koosseisus seitsmel maleolümpial (2002, 2008–2018). 2003. aastal Plovdivis võitis ta kuldmedali Euroopa võistkondlikel meistrivõistlustel.


Balninkai vald

Balninkai vald (leedu keeles Balninkų seniūnija) on 2. järgu haldusüksus (vald) Leedus Molėtai rajooni territooriumil.

Valla pindala on 106 km². 2011. aasta seisuga elas seal 944 inimest. Valla keskus on Balninkai alev, kus aastal 2011 oli 319 elanikku. Vallamaja asub aadressil Alaušų g. 21. Vallavanem on Virginija Pusvaškienė.

Lisaks küladele on vallas ka mõned huutorid


Sandro Mareco

Sandro Fabio Mareco (sündinud 13. mail 1987 Haedos) on Argentina maletaja, rahvusvaheline suurmeister (2010).

Mareco tuli 2007. aastal Lõuna-Ameerika juunioride meistriks. Suurmeistriks sai ta 23-aastaselt 2010. aastal. Kaks aastat varem oli ta FIDE-lt saanud rahvusvahelise meistri nimetuse.

Ta on 2015. aasta Argentina malemeister. Samal aastal võitis ta esikoha ka Ameerika maailmajao meistrivõistlustel.

Mareco on mänginud kolmel maailma karikaturniiril (2011, 2013, 2015). 2011. aastal kaotas ta avaringis Ferenc Berkesele ja 2013. aastal avaringis David Navarale. 2015. aastal jõudis ta teise ringi, kus kaotas Anton Kovalyovile.

Ta on mänginud Argentina võistkonna koosseisus neljal maleolümpial (2012–2018; 2018 aastal esimesel laual).


David Navara

David Navara (sündinud 27. märtsil 1985 Prahas) on tšehhi maletaja, rahvusvaheline suurmeister (2002).

Navara sai suurmeistriks 17-aastaselt 2002. aastal. Kolm aastat varem sai ta FIDE-lt rahvusvahelise meistri nimetuse. Ta on 9-kordne Tšehhi malemeister (2004, 2005, 2010, 2012–2015, 2017, 2019).

Navara pääses mängima kõigile maailma karikaturniiridele ajavahemikus 2005–2019. 2005. aastal kaotas ta avaringis, 2007. aastal kaotas teises ringis, 2009. aastal kaotas kolmandas ringis Sergei Karjakinile. 2011. aastal Hantõ-Mansiiskis võitis ta teises ringis Alexander Onischukki, kolmandas ringis Oleksandr Moisejenkot ja kaheksandikfinaalis Yaroslav Zherebukhhi. Veerandfinaalis kaotas ta Aleksandr Grištšukile. 2013. aastal kaotas ta teises ringis Jon Ludvig Hammerile, 2015. aastal kaotas teises ringis Qədir Hüseynovile ja 2017. aastal kaotas kolmandas ringis Grištšukile. 2019. aastal ta avaringist edasi ei pääsenud.

Navara lõpetas 2010. aastal Karli Ülikooli Prahas filosoofiateaduskonna.


Margus Jaanson

Margus Jaanson (sündinud 19. mail 1968 Raplas). Ta oli Juuru vallavanem.

Ta lõpetas aastal 2009 Tallinna Tehnikaülikooli ärikorralduse erialal.


Seenioride maailmameistrivõistlused males

Seenioride maailmameistrivõistlused males (inglise keeles World Senior Chess Championship) on üle 50-aastaste maletajate maailmameistrivõistlused males. Nende võitjast saab seenioride maailmameister.

Neid peetakse Rahvusvahelise Maleföderatsiooni (FIDE) egiidi all alates 1991. aastast. Kuni 2014. aastani oli kaks kategooriat: lahtine (60 või vanemad) ja naised (50 või vanemad). Alates 2014. aastast selgitatakse maailmameistreid jätkuvalt kahes kategoorias, kuid juba kahes vanuseastmes: üle 50-aastased ja üle 65-aastased. Seega selgub igal aastal neli uut seenioride maailmameistrit. Lahtise kategooria võiduga kaasneb lisaks seenioride MM-tiitlile rahvusvahelise suurmeistri ja naiste kategooria võiduga naiste suurmeistri nimetus (kui võitjal see seni puudus).

Mängitakse Šveitsi süsteemis.


Euroopa seenioride meistrivõistlused males

Euroopa seenioride meistrivõistlused males (inglise keeles European Senior Chess Championship) on üle 50-aastaste maletajate Euroopa meistrivõistlused males. Nende võitjast saab seenioride Euroopa meister.

Mängitakse Šveitsi süsteemis.


Notariaalne tõestamine

Notariaalne tõestamine (ingl notarial authentication) on isikute jaoks tähtsate tsiviilõiguslike tehingute tõestamine Notari poolt. Notariaalne tõestamine suurendab kindlustunnet õiguslike küsimuste lahendamisel, tagab isikutevaheliste suhete stabiilsuse ning hoiab seekaudu ära hilisemad õigusvaidlused.

Tehingute tõestamine on üks peamine notari ametitoiming ning selle tulemusel valmib notariaalakt. Notariaalakt koostatakse eesti keeles, kuid notaril on kohustus osalejale vajadusel tõlge tagada. Notariaalakti originaal säilitatakse notaribüroos ning tehinguosalistele väljastatakse ärakirjad.

Notariaalne tõestamine (täistõestamine) on üks notariaalsetest tõestamistoimingutest notariaalse kinnitamise (lihttõestamine) kõrval. Notariaalne tõestamine on kõige rangem seadusega kehtestatud vorminõue ja seda reguleerib tõestamisseadus. Tehingute notariaalse tõestamise nõue tuleneb tsiviilseadustiku üldosa seaduse paragrahvist 82, mis sätestab, et "Seaduse või poolte kokkuleppega ettenähtud juhtudel peab tehing olema notariaalselt tõestatud."


Don Pramudwinai

Don Pramudwinai (tai ดอน ปรมัตถ์วินัย; sündinud 25. jaanuaril 1950 Bangkokis) on Tai diplomaat ja poliitik.

Don Pramudwinai omandas California Ülikoolis Los Angeleses bakalaureusekraadi politoloogia alal ja magistrikraadi rahvusvaheliste suhete alal. Lisaks sai ta magistrikraadi rahvusvaheliste suhete alal Tuftsi Ülikoolis.

Alates 1974. aastast töötas ta Tai Välisministeeriumis. 1981–1985 töötas ta Tai saatkonnas Saksamaa Liitvabariigis. 1985–1988 oli ta Tai Välisministeeriumi Kagu-Aasia osakonna juhataja. 1988–1992 töötas ta Tai saatkonnas Londonis. 1992–1994 oli ta Tai Välisministeeriumi Ida-Aasia osakonna juhataja. 1994–1998 oli ta Tai saadik Šveitsis, Vatikanis ja Liechtensteinis. 1999–2000 oli ta Tai Välisministeeriumi infoosakonna juhataja ja avalike suhete juht. 2000–2004 oli ta Tai saadik Hiina Rahvavabariigis (samaaegselt ka Põhja-Koreas ja Mongoolias). 2004–2007 oli ta Tai saadik Euroopa Liidus, Belgias ja Luksemburgis. 2007–2009 oli ta Tai alaline esindaja Ühinenud Rahvaste Organisatsiooni juures. 2009–2010 oli ta Tai saadik Ameerika Ühendriikides. 2014. aasta augustist kuni 2015. aasta augustini oli ta Tai välisministri asetäitja.

Alates 20. augustist 2015 kuni 1. septembrini 2023 oli ta Tai välisminister.

Alates 2020. aasta augustist kuni 1. septembrini 2023 oli ta ka Tai asepeaminister.


STS-51-A

STS-51-A oli NASA Space Shuttle'i programmi 14. missioon ja kosmosesüstik Discovery teine missioon.

Missioon startis 8. novembril 1984 Kennedy Kosmosekeskusest ning naasis Maale 16. novembril 1984. See oli esimene missioon, mille raames paigutati orbiidile kaks satelliiti ning toodi Maale tagasi kaks sidesatelliiti, mis polnud jõudnud õigele orbiidile.


Nõudeõigus

Nõudeõigus ehk nõue (ingl claim) on tsiviilõigussuhte poolele kuuluv subjektiivne õigus, mille alusel on õigus teiselt õigussuhte poolelt nõuda mingi teo tegemist või mingi teo tegemata jätmist. Nõudeõigusel ehk nõude olemasolul on tsiviilõiguses suur tähtsus eelkõige selle tõttu, et enamik tsiviilõiguses tekkivaid vaidlusi käib selle üle, kas üks pool võib teiselt midagi nõuda ning kui, siis mida.


Chance Vought LTV XC-142A

Chance Vought LTV XC-142A on ülatiivalise konstruktsiooniga neljamootoriline kallutatavate tiivikutega püstistardi ja -maandumisega Ameerika Ühendriikide katselennuk.

Lennuki klassikaline esmalend toimus 29.09.1964, vertikaalasendist horisontaali ja tagasi liikumisega esmalend 11.01.1965. Lennuki mootoritega kandepindade nurka sai püststardi ja -maandumise ajal vertikaalasendisse viies 90 kraadi võrra muuta. Lennumasinat katsetati 1966. aastal lennukikandjal USS Bennington.


Menetlusõigus

Menetlusõigus on avaliku õiguse haru, mis reguleerib tsiviil-, haldus- ja kriminaalmenetluse korda, sealhulgas kohtu- ja kohtueelset menetlust. Menetlusõigus reguleerib materiaalõiguslike normide kohaldamist. Menetlusõigus koosneb menetlustoimingutest ehk igasugustest menetlust kujundavatest tegevustest.


Subrahmanyam Jaishankar

Subrahmanyam Jaishankar (hindi सुब्रह्मण्यम जयशंकर; sündinud 9. jaanuaril 1955 New Delhis) on India diplomaat ja poliitik.

Subrahmanyam Jaishankar omandas bakalaureusekraadi Delhi Ülikoolis ja magistrikraadi politoloogia alal ning doktorikraadi rahvusvaheliste suhete alal Jawaharlal Nehru Ülikoolis. Seejärel töötas ta diplomaatilisel tööl mitmestes riikides, välisministeeriumis ja presidendi sekretariaadis. 2000–2004 oli ta saadik Tšehhi vabariigis ja 2007–2009 eriesindaja Singapuris. Aastatel 2009–2013 oli ta saadik Hiina Rahvavabariigis ja 2013–2015 Ameerika Ühendriikides. 2015–2018 töötas ta India välissekretärina.

Alates 31. maist 2019 on Subrahmanyam Jaishankar India välisminister.


Kodifitseerimine

Kodifitseerimine (inglise keeles codification) tähendab õigusnormide koondamist mingi õigusharu raames ühte kogumisse. Kooskõlastatakse normid, täidetakse lüngad ja vajadusel luuakse kogumikku veel uusi norme. Kodifitseerimise eesmärk on eelkõige õiguskindluse ja õigusselguse loomine, lisaks annab see ülevaate kehtivast õigusest. Suurem kodifitseerimine, eriti Euroopas, sai alguse Rooma õiguse retseptsioonist.


Kohtuistung

Kohtuistung (ingl court session) on kohtusaalis toimuv asja suuline sisuline arutamine. Kohtuistung on vahetu, mis tähendab, et kohtuprotsessist osa võtvad inimesed annavad oma ütlused kohapeal ja kohtuistungi käigus analüüsitakse esitatud tõendeid ning korraldatakse tunnistajate ülekuulamine.

Iga kohtuistungi eesistuja on kohtunik, kes on kohustatud istungil kandma ametiriietusena talaari, mille annab talle riik. Kohtuistungid on kas avalikud või kinnised. Enamasti on kohtuistungid avalikud. Kohus võib istungi kuulutada kas osaliselt või täielikult kinniseks. Kohtunik ei tohi avaldada informatsiooni, mis on avaldatud kinnisel kohtuistungil.

Tsiviil- ja kriminaalasja kohtuistungi kord on sätestatud vastavalt tsiviilkohtumenetluse seadustikus ja kriminaalkohtumenetluse seadustikus.


STS-41-C

STS-41-C oli NASA Space Shuttle'i programmi 11. missioon ja kosmosesüstik Challengeri viies missioon.

Missioon startis 6. aprillil 1984 ning naasis Maale 13. aprillil. Missiooni ajal parandasid astronaudid ära vigase Solar Max Missioni ning paigutasid orbiidile Long Duration Exposure Facility (LDEF). Esialgsete plaanide kohaselt pidi LDEF ära toodama järgmisel aastal, kuid mitmete viivituste tõttu toodi see Maale alles 1990. aastal.

Enne missioonide tähistussüsteemi muutmist, oli missiooni tähistuseks STS-13.


Hooneühistu

Hooneühistu on tulundusühistu üks liikidest, mille eesmärk on oma liikmete majanduslike huvide toetamine. Hooneühistu eesmärk saavutatakse kinnisasja või hoonestusõiguse ning selle osaks oleva hoone omamisel ja valitsemisel ühise majandustegevuse kaudu. Ühtlasi võimaldab hooneühistu selle liikmetele ainukasutust hoone kindlaksmääratud osade üle. Hooneühistuid reguleerib hooneühistuseadus, lisaks kohaldatakse hooneühistu suhtes tulundusühistuseaduses sätestatut, kui hooneühistuseadusest ei tulene teisiti.


III liiga 2018

III liiga 2018 oli Eesti jalgpalli tugevuselt viienda liiga, III liiga 2018. aasta hooaeg, mis jagunes nelja tsooni – ida, põhi, lõuna ja lääs.


Varaühisuse varasuhe

Varaühisuse varasuhe on üks kolmest varasuhte liigist vara juurdekasvu tasaarvestuse ja varalahuse kõrval. Varaühisus on varasuhte liik, mis seob abikaasasid majanduslikult kõige enam ning varalised õigused ja kohustused kuuluvad mõlemale abikaasale võrdsetes osades. Samuti on enamasti lepingu sõlmimisel vaja mõlema abikaasa nõusolekut.

Tulevastel abikaasadel on enne abiellumist võimalik abiellumisavalduses või abieluvaralepinguga valida varasuhte liik. Avalduses märgitud või abieluvaralepingus nimetatud varasuhe hakkab kehtima abielu sõlmimise päevast. Abieluvarasuhte liigi valimata jätmisel kohaldatakse abiellunute vahel varaühisuse kohta sätestatut.

Abikaasade varalisi õiguseid ja kohustusi reguleerib perekonnaseaduse 4. peatükk. Kolmandad isikud saavad leida abikaasade varaliste õiguste ja kohustuse kohta informatsiooni abieluvararegistrist. Eelnimetatud riiklikkuse registrisse tehakse kanded vaid vara juurdekasvu tasaarvestuse, varalahususe varasuhte või abieluvaralepingu sõlmimise korral. Kande puudumisel eeldatakse abikaasade vahel seadusjärgset varaühisust.


Mittetäielik õigusnorm

Mittetäielik ehk spetsialiseeritud õigusnorm on õigusnorm, mis toob õigusliku tagajärje kaasa üksnes koostoimes täielike õigusnormidega. See on vajalik selleks, et tagada täielike õigusnormide mõistetavus ning määratleda nende rakendusala.


Kohtueelne menetlus

Kohtueelne menetlus (ingl pre-court procedure) on kohtumenetluse ettevalmistamine, millega kogutakse tõendusmaterjali ning selgitatakse välja vajalikud asjaolud.

Kriminaalmenetluse seadustiku § 211 kohaselt on kohtueelse menetluse eesmärk koguda tõendusteavet ja luua kohtumenetluseks muud tingimused. Kohtueelses menetluses otsustatakse, kas lõpetada kriminaalmenetlus otstarbekuse põhimõtte alusel või jätkata menetlust süüdistusakti koostamisega. Kohtueelse menetluse puhul kehtib vaba kujundamise põhimõte. See tähendab, et prokuratuur ja uurimisasutused võivad koguda tõendusteavet kõigi toimingutega, mis on seadusega lubatud. Vaba kujundamise põhimõtte alusel peab kinni pidama seaduse ettekirjutustest. Näiteks tuleb seadusest kohustus kahtlustatav üle kuulata. Kohtueelse menetluse andmeid võib avaldada ainult prokuratuuri loal ja seaduses sätestatud tingimustel. Muu hulgas sisaldavad need tingimused, et avaldatavad andmed ei tohi:

soodustada kuritegevust ega raskendada selle avastamist; kahjustada Eesti Vabariigi ega kriminaalmenetluse huve; seada ohtu ärisaladust ega kahjustada juriidilise isiku tegevust.


Damdin Tsogtbaatar

Damdin Tsogtbaatar (mongoli Дамдин Цогтбаатар; sündinud 14. jaanuaril 1970 Ulaanbaataris) on Mongoolia poliitik.

1994. aastal lõpetas ta Venemaa Välisministeeriumi Moskva Riikliku Rahvusvaheliste Suhete Instituudi poliitikateaduste alal cum laude. 1998. aastal omandas ta Australian National Universitys magistrikraadi rahvusvaheliste suhete alal. 1994–1998 töötas ta Mongoolia Välisministeeriumi Aasia ja Aafrika osakonnas atašeena. 1998–2000 oli ta Mongoolia Välisministeeriumi välissuhete ja koostööosakonna atašee. 2000–2002 oli ta Mongoolia Välisministeeriumi mitmepoolse koostöö osakonna juhataja. 2002–2008 oli ta Mongoolia presidendi välisnõunik. 2008–2011 töötas ta Mongoolia Välisministeeriumi riigisekretärina. 2011–2012 oli ta Mongoolia peaministri nõunik. Aastatel 2012–2014 tegutses ta erasektoris. 2014–2015 oli ta Mongoolia ehituse ja linnaarengu minister. 2015–2016 töötas ta nõunikuna eraettevõtetes. Alates 2016. aastast on ta Suure Rahvahuraali liige.

Alates 4. oktoobrist 2017 kuni 7. juulini 2020 oli Damdin Tsogtbaatar Mongoolia välisminister.


Nõudeõiguse aegumine

Nõudeõiguse aegumine (ingl expiry of the claim) on isiku õigus keelduda pärast seaduses sätestatud tähtaja möödumist kohustuse täitmisest. Aegumine ei lõpeta nõuet. Nõudeõiguse aegumine eraõiguses erineb teistes õigusharudes kasutusel olevast aegumise mõistest. Nõudeõiguse aegumine on sätestatud tsiviilseadustiku üldosa seaduse (TsÜS) 10. peatükis.


Eelmenetlus

Eelmenetlus (ingl preliminary procedure) on menetlus, milles kohus valmistab asja ette niisuguse põhjalikkusega, et seda saaks katkematult lahendada ühel kohtuistungil. Eelmenetlus leiab aset tsiviil- ja kriminaalasjades ning selle tegemiseks peavad prokurörid, kohtunikud ja advokaadid järgima kohtumenetluse parima praktika suuniseid. Eelmenetlus eeldab pooltelt heauskset ja väärikat käitumist ning vastastikuste rollide kestvat mõistmist ja tunnustamist.


III liiga 2019

III liiga 2019 oli Eesti jalgpalli tugevuselt viienda liiga, III liiga 2019. aasta hooaeg, mis jagunes nelja tsooni – ida, põhi, lõuna ja lääs.


Arnu Nõmm

Arnu Nõmm (7.05.1936 nimemuutus Arnold Nõmm -> Arnu Nõmm) (29. aprill 1903 Pärnu – 16. jaanuar 1942 Ussollag Permi oblast NSV Liit) oli Eesti sõjaväelane (kapten).


Finantsõigus

Finantsõigus (ingl financial law) on õigusnormide kogum, mis tegeleb rahanduslike suhetega ning kuulub avaliku õiguse harusse. Finantsõiguse normid reguleerivad riigi raharingluse korraldamist, rahandusasutuste struktuuri ning riigi ja kohalike omavalitsuse kulusid ja tulusid.


Sündikalism

Sündikalism on töölisliikumine, mis kasvas välja libertiinide mõttevoolust. Sündikalismi esindajad propageerivad anarhistlikku ühiskonnakorraldust, milles puuduvad riiklikud institutsioonid. Nende asemele pakuvad nad patsifistlikul (rahumeelsel) isikuvabadusel, eraomandil ja vastastikustel lepingutel põhinevat ühiskonnakorraldust, milles inimesed organiseeruvad oma tahtest ja vajadustest lähtudes ning lahendavad avalikel aruteludel ühiskonnas tekkinud probleeme ja konflikte.

Majanduslikus kontekstis pooldavad sündikalistid turumajanduslikku anarhismi – täpsemalt: eraomandi-anarhismi (private property anarchism) ja turumajanduslikku anarhismi (ingl free-market anarchism, market anarchism), mis mõlemad tahavad asendada riigi tsentraliseeritud ja hierarhiliselt korraldatud bürokraatliku sunnivõimu omavahel võistlevate institutsioonidega, mis pakuvad elanikkonnale turvalisust, õiguskorda ja sõjalist kaitseteenust. Need peaks asendama riigi maksu- ja eelarvesüsteemist finantseeritava monopoolse organisatsiooni omavahel konkureerivate eraalgatuslike ettevõtetega, mis pakuvad tarbijatele oma teenuseid tasu eest. Vaba, turumajanduslik konkurents peaks tagama õiglase ning parima hinna ja kvaliteedi suhtega toote, likvideerima ebaefektiivsed riiklikud monopolid ning välistama korrumpeerunud ametnike omakasupüüdliku sunnivõimu.

Suuremad sündikalistlikud esindusorgansiatsioonid on Prantsusmaal General Confederation of Labor, Hispaanias National Confederation of Labor, Itaalias Syndicalist Union, Saksamaal Free Workers' Union ja Argentinas Regional Workers' Federation. Sündikalistide hulka võib põhitunnuste järgi arvata ka Iiri organisatsioonid Industrial Workers of the World ja Irish Transport and General Workers' Union ning Kanada One Big Union, kuigi nad ise ei nimeta end sündikalistlikeks.


Rudolf Käo

Rudolf Käo (10. jaanuar 1902 Pindi Võrumaa – 5. oktoober 1943 Taišetlag, Taišet, Irkutski oblast NSV Liit) oli Eesti sõjaväelane (vanemleitnant, 1934).

Rudolf Käo oli Suuropi Komandantuuri komandant lühemat aega 1931. ja veel 1940. aastal.

Eesti sõjaväe kujundamisel Punaarmee 22. Eesti Territoriaalseks Laskurkorpuseks, jätkas teenistust 614. suurtükiväe polgus. Rudolf Käo vahistati NKVD poolt 15. juunil 1941, suri Taišetlagis.


Prantsusmaa ringkondade loend

2019. aasta seisuga on Prantsusmaal 332 ringkonda (sealhulgas 12 ülemereringkonda).

Ringkondade loend


II liiga 2018

II liiga 2018 oli Eesti jalgpalli tugevuselt neljanda liiga II liiga 2018. aasta hooaeg, mis jagunes kahte tsooni - ida/põhi ja lõuna/lääs.


Õiguskeel

Õiguskeel (ingl legal language) on eesti üldkeelel põhinev ja selle struktuuri järgiv oskuskeel, mis sisaldab õigusteaduse valdkonnaga seotud termineid ning mida peavad tundma õigusharu asjatundjad. Selline juriidiline keel on vajalik õigusteaduslike probleemide mõistmiseks ja lahendamiseks.

Õiguskeel on ka õigusaktide keel, sh seaduskeel, mida kasutatakse näiteks dokumentide koostamiseks. Õigusaktide keele kasutamise peamine nõue on arusaadavus. Seda kasutavad mitte ainult õigusteaduskonna spetsialistid, vaid ka tavainimesed.


II liiga 2019

II liiga 2019 oli Eesti jalgpalli tugevuselt neljanda liiga II liiga 2019. aasta hooaeg, mis jagunes kahte tsooni - ida/põhi ja lõuna/lääs.


Sebra-amadiin

Sebra-amadiin (Taeniopygia guttata) ehk sebravint on värvuliste seltsi ja vintlaste sugukonda kuuluv linnuliik.

Sebra-amadiin on levinud vint Kesk-Austraalias ja elab suuremal osal mandrist, vältides ainult jahedat niisket lõunaosa ja mõnda piirkonda troopilises põhjas. Lindu võib leida ka Timori saarel. Sebra-amadiin on ka sisse toodud Puerto Ricosse ja Portugali.


Alamprefektuur (Prantsusmaa)

Alamprefektuuri eest vastutav avalik teenistuja on alamprefekt, teda abistab peasekretär. Maist 1982 veebruarini 1988 olid alamprefektid tuntud kui commissaire adjoint de la République.

Kui ringkonnavalitsust teostatakse prefektuurist, täidab alamprefektiga samaväärseid ülesandeid prefekti peasekretär.

Pariisi, Lyoni ja Marseille linnaringkonnad on pigem linna (või valla) alljaotused kui prefektuurid, seega ei ole need ringkondadega samatähenduslikud.


Legaliseerimine

Legaliseerimine (ingl legalization) on rahvusvahelise õiguse mõttes ühes riigis välja antud dokumendi ehtsuse kinnitamine, et see kehtiks ka teises riigis. Üldisemas tähenduses on legaliseerimine ehk seaduspärastamine tegevus, mille käigus lubatakse seadusega midagi, mis varem oli illegaalne.


Dispositiivsus

Dispositiivsus on (ld. dispositus) võlaõigusseaduse üks olulisimaid põhimõtteid, mis tuleneb iseotsustamise õigusest ja lepinguvabaduse põhimõttest. Dispositiivsus väljendub õiguses dispositiivsete õigusnormide kaudu . Seaduse dispositiivsuse põhimõte on sätestatud võlaõigusseaduses, mille alusel võib tsiviilõigussuhet reguleerivast sättest kõrvale kalduda, kui pooled on selles kokku leppinud ja kõrvalekaldumine ei ole seaduses keelatud, vastuolus avaliku korraga, heade kommetega ega riku isiku põhiõigusi.


Isiklik õigus

Autori isiklik õigus (ingl personal right) ehk moraalne õigus on osa autoriõigusest. Peale isiklike õiguste kuuluvad autoriõiguse alla ka varalised õigused. Nende õiguste põhimõte on tagada autorile teosega seadusega sätestatud konkreetsed käitumisviisid, mis annavad autorile vabaduse teha mingeid tegevusi, lasta neid teha kellelgi teisel või mingid toimingud oma teosega teistel ära keelata.

Isiklikud õigused tekivad tavaliselt ainult autoril endal ning need on autoriga lahutamatult seotud. Varalised õigused seevastu võivad minna teisele isikule üle ka seaduse alusel. Peale autori tekivad õigused teose esitajal, fonogrammitootjal, televisiooni- ja raadioteenuse osutajal ning filmi esmasalvestuse tootjal. Õigused on ka sellel isikul, kes esimesena avaldab tundmatu teose peale autoriõiguse kehtivuse tähtpäeva saabumist.


2006. aasta ujumise Euroopa meistrivõistlused

2006. aasta ujumise Euroopa meistrivõistlused toimusid 26. juulist kuni 6. augustini Ungaris Budapestis. Need olid 28. korda toimunud Euroopa meistrivõistlused, mille korraldas LEN. Võistlused toimusid ujumises (pikk rada), avaveeujumises, vettehüpetes ja kujundujumises.

Meistrivõistlused peeti Alfréd Hajósi nime kandvas ujumiskeskuses, mis asub Margiti saarel Budapestis. Spetsiaalselt meistrivõistluste jaoks renoveeritud kompleks on nime saanud Budapestist pärit ujuja järgi, kellest sai 1896. aastal Ateenas esimene olümpiavõitja 100 meetri vabaujumises.

2006. aasta Euroopa meistrivõistlused toimusid Budapestis kolmandat korda peale 1926. ja 1958. aasta võistlusi.

Venemaa võitis kõige rohkem Euroopa meistrivõistluste tiitleid, samas kui Saksamaa oli võitnud rohkem medaleid. Edukaim ujuja oli Laure Manaudou, kes võitis seitse medalit, millest 5 olid individuaalsed ja nendest 4 kuldmedalid.


20. SS-väljaõppe ja tagavararügement

20. SS-väljaõppe ja tagavararügement (20. SS-Ausbildungs- und Ersatz Regiment) oli 20. eesti diviisi väljaõppeüksus Teises maailmasõjas, Klooga väljaõppelaagris (Truppenübungsplatz Klooga) ja Paldiskis.

Väljaõppe ja tagavararügement moodustati 20. aprillist 1944, kui 20. Eesti SS-vabatahtlike diviisi moodustamisega sai nimeks eelneva Eesti SS-vabatahtlike brigaadi SS-Ausbildung und Ersatz Bataillon 33 asemel Ausbildung und Ersatz Btl.20 ja hiljem SS-Ausbildung und Ersatz Regiment 20.


Moraalne kahju

Moraalne ehk mittevaraline kahju (ingl non-patrimonial damage) on psühholoogiline mõju – füüsiline, hingeline valu või kannatus, mis on tekkinud mittevaralise ja erandjuhtudel ka varalise õigushüve rikkumise tõttu. Mittevaraline kahju hõlmab eelkõige kahjustatud isiku füüsilist ja hingelist valu ning kannatusi. Kannatuse või valu puhul peab esinema teatud intensiivsus, mille peamiselt määrab kohus.


Videniškiai vald

Videniškiai vald (leedu keeles Videniškių seniūnija) on 2. järgu haldusüksus (vald) Leedus Molėtai rajooni territooriumil.

Valla pindala on 70 km². 2011. aasta seisuga elas seal 717 inimest. Valla keskus on Videniškiai küla, kus aastal 2011 oli 319 elanikku. Vallamaja asub aadressil Ramybės g. 3. Vallavanem on Genovaitė Mozūrienė.

Lisaks küladele on vallas ka mõned huutorid


Koodeks

Koodeks (lad caudex, ingl codex) on vanaaegne köidetud käsikiri, enamasti piiblist, ajaloolistest annaalidest, vana aja kirjandusest või muistsest mütoloogiast.


Peenetundlane sirts

Peenetundlane sirts (Tetrix tenuicornis, sünonüüm Tetrix nutans) on sirtslaste sugukonda kuuluv liik sihktiivalisi putukaid.

Eestis harva.

Sarnaneb väga täpiksirtsuga.


Mägihaigus

Mägihaigus (ka mägitõbi, mäehaigus) on tervisehäire, mida põhjustab hapniku vähesus kõrgel mägedes viibimisel. Mägironijad kogevad suhteliselt lühikese aja jooksul järsku õhu hapnikusisalduse vähenemist, mis tekitab organismis ootamatu hapnikupuuduse. Selle sagedasemateks tagajärgedeks ja mägihaiguse sümptomiteks on peapööritus, peavalu, oksendamine, väsimus, unehäired ja hingamisraskused.

Enamikku inimesi tabab mägihaigus alles 2500 meetri kõrgusel ja kõrgemal. Riskiteguriteks on varasemad mägihaiguse hood, aktiivne liikumine ja kiire tõus. Hea füüsiline vorm tavaliselt ei vähenda mägihaiguse riski. Mägihaiguse vältimiseks soovitatakse liikuda kõrgemale aeglaselt, mitte rohkem kui 300 tõusumeetrit päevas. Mägihaigust leevendab madalamale laskumine ja piisav vedeliku joomine.


Veljo Runnel

Veljo Runnel (sündinud 28. augustil 1971 Paides) on eesti bioloog.

Ta on lõpetanud 1989. aastal Paide 3. Keskkooli ja 1993. aastal Tartu Ülikooli bioloogina. 2010. aastal kaitses ta magistritööd teemal "Võsaritsika Pholidoptera griseoaptera lauluelementide muutlikkus", väitekirja juhendaja oli Toomas Tammaru.

Ta on lindistanud loodushääli.


Kutsesaladus

Kutsesaladus (ingl professional secret) on advokaadi kohustus hoida kõik andmed, mis talle õigusteenust osutades teatavaks on saanud, saladuses, välja arvatud juhul, kui seaduse järgi on teabe avaldamine kohustuslik või klient on selleks volituse või nõusoleku andnud.

Konfidentsiaalsuskohustuse ehk kutsesaladuse hoidmise kohustus tuleneb advokatuuriseaduse §-st 45 ning Eesti Advokatuuri eetikakoodeksi kommenteeriv säte § 5 selgitab kohustuse sisu. Samuti ei tohi advokaat avaldada talle õigusteenuste eest makstud tasu suurust ega õigusteenuse saamiseks advokaadi poole pöördumise põhjust. See kohustus ei laiene riigi õigusabi osutamise ning selle eest makstava tasu suhtes. Advokaat peab õigusteenust osutades saladuses hoidma ka teabe saamise allikat.

Kohustus ei lõppe kindla aja pärast, vaid kehtib ka peale töötegevuse lõppemist. Nii saab klient kindel olla, et advokaat vaikib talle avaldatust ka pärast kliendisuhte lõppemist. Kutsesaladuse kohustus kehtib advokaadibüroo ja advokatuuri töötajatele, samuti avalikule teenistujale, kes on oma teenistuskohustusi täites kutsesaladusest teadlikuks saanud. Advokaadi eesmärk on saavutada kliendiga usaldussuhe. Kui advokaadibüroo töötajad tohiksid informatsiooni kolmandatele isikutele avaldada, ei sooviks kliendid infot anda.


Rahvusvaheline Notarite Liit

Rahvusvaheline Notarite Liit (inglise keeles The International Union of Notaries; UINL) on valitsusväline organisatsioon, mis arendab ja koordineerib notarite tegevust rahvusvahelisel tasandil, samuti elavdab liikmesnotariaatide koostööd. Liit asutati 2. oktoobril 1948 Buenos Aireses.

Notarid kõikidest liikmesriikidest võtavad osa liidu kongressidest, mis toimuvad iga kolme aasta tagant. Kongressid on ühtlasi liikmesnotariaatide üldkoosolekud.


Hagimenetlus

Hagimenetlus on tsiviilkohtumenetluse liik, kus kohus vaatab läbi hagi korras esitatud tsiviilasju.

Tsiviilkohtumenetluses vaadatakse tsiviilasi läbi hagimenetluses või hagita menetluses. Hagimenetluses esitab hageja nõude kostja vastu ja selle üldine tunnus on (eeldatav) vaidlus poolte vahel. Vastukaaluks puudub üldjuhul hagita menetluses avaldaja ja muude asjast puudutatud isikute vahel seesugune vaidlus.Hagita asjad on sätestatud tsiviilkohtumenetluse seadustiku (edaspidi TsMS) §-s 475. Hagimenetlus toimub nii maakohtus, ringkonnakohtus kui ka Riigikohtus ning astmeti on menetlusel erinev sisu. Samuti ei vaata tsiviilasja kõrgema astme kohus läbi enne, kui selle on vaadanud läbi temast vahetult madalama astme kohus, kui seaduses ei ole sätestatud teisiti.


Kõrvalkohustus

Kõrvalkohustus (ingl secondary obligation) on võlasuhtest tulenev kohustus, mida saab eristada põhikohustusest võlasuhte olemuse, poolte tahte ning lepingu eesmärgi järgi. Kõrvalkohustusi võib defineerida kahel eri viisil. Esiteks on kõrvalkohustuseks võlaõigusseaduse (VÕS) 8. peatükis nimetatud tagatistest tulenevad kohustused. Teiseks, kõrvalkohustus on kohustus, mille funktsioon on põhikohustuse täitmise tagamine.


Prefektuur (Prantsusmaa)

Chef-lieu de département, linn, kus asub departemangu valitsus; Chef-lieu de région, linn, kus asub piirkonna valitsus; prefektuuri jurisdiktsioon; Prefekti ametlik residents või peakorter.


Ostueesõigus

Ostueesõigus (ingl right of first refusal) on õigus, mille teostamisel loetakse ostueesõigust omava isiku ja müüja vahel müügileping sõlmituks samadel tingimustel, milles müüja esialgse ostjaga kokku leppis. Seega tekib ostueesõiguse elluviimisel kaks sisult samasugust müügilepingut, mis erinevad teineteisest üksnes ostja isiku võrra. Sellise lepinguga saab ostueesõigust omav isik võimaluse omandada lepingu ese esialgse ostjaga samadel tingimustel.

Ostueesõigust omav isik omandab algse ostja võlaõiguslikud nõuded müüja vastu. See tähendab, et müüjal tekib ostueesõigust omava isiku suhtes omandi üleandmise kohustus. Samal ajal tuleb meeles pidada, et kui ostueesõigust viib ellu üks isik, ei muuda see kehtetuks algse ostjaga sõlmitud müügilepingut ega sellest tulenevaid kohustusi.


SN 1987A

SN 1987A oli Suures Magalhãesi Pilves plahvatanud supernoova.

See asus Maast umbes 168 000 valgusaasta kaugusel ning oli üks lähemaid supernoovasid, mida Maalt on vaadeldud. 1987A valgus jõudis Maale 23. veebruaril 1987 ning 24. veebruaril märkasid seda 24 tunni jooksul kaks astronoomi Tšiilis ja üks Uus-Meremaal. Supernoova heleduse haripunkt oli sama aasta mais. SN 1987A oli esimene supernoova, mida kaasaegsed astronoomid said detailselt uurida ning selle vaatlused andsid uusi teadmisi gravitatsioonilise kollapsi tagajärjel tekkinud supernoovade kohta.


Sarva keel

Sarva keel on Afroaasia keelkonna Tšaadi keelte rühma kuuluv keel, mida räägivad Tšaadi edelaosas elavad sarvad.

Kõnelejate arv on umbes 2000.

Keele ISO 639-3 kood on swy.


NGC 4526

NGC 4526 (ka NGC 4560) on läätsgalaktika, mis asub Neitsi tähtkujus.

Galaktika asub Maast umbes 55 miljoni valgusaasta kaugusel ning selle avastas 13. aprillil 1784 William Herschel.

Galaktikast on leitud kaks supernoovat, SN 1969E ja SN 1994D.


Esiliiga 2019

Esiliiga 2019 oli Eesti jalgpalli tugevuselt teise liiga, Esiliiga, 29. hooaeg, mis algas 7. märtsil ning lõppes 11. novembril 2019.


Notariaat

Notariaat on notariaaltoiminguid tegevate riigiorganite ühendus. Notariaadi liikmeteks on kvalifitseeritud notarid. Notareid koondav ühing on Notarite Koda, mis on avalik-õiguslik juriidiline isik.

Notariaat on vajalik selleks, et kohtuasju oleks vähem. Notariaalse tõestusega tehingutest tekib vähem kohtukaasusi, kuna pooltevahelised suhted on selgemad. Peale selle on lepingu pooltele ka varem arusaadavam, mis on tehingu tagajärg.

Notari ameti põhimõtete hulka kuuluvad sõltumatus, erapooletus, usaldatavus, saladuste hoidmine ja isiklik vastutus. Isikliku vastutuse all mõeldakse, et notar vastutab ametikohustustega seotud süülise rikkumisega tekitatud kahju eest ise.


Esiliiga B 2019

Esiliiga B 2019 on Eesti jalgpalli tugevuselt kolmanda liiga, Esiliiga B, 7. hooaeg, mis algas veebruaris ja lõppes novembris 2019.


Kliendisaladus

Kliendisaladus (ingl legal privilege; attorney-client privilege) ehk advokaadi konfidentsiaalsuskohustus kaitseb advokaadi ja kliendi vahelist suhtlust, keelates advokaadil ilma kliendi nõusolekuta avaldada mistahes teavet, mida ta õigusteenuse osutamisega seoses on saanud.

Kliendisaladuse printsiip on sätestatud advokatuuriseaduses. Advokatuuriseaduse § 43 lg 2 kohaselt on kogu informatsioon, mida klient oma advokaadiga jagab, konfidentsiaalne. Advokaadi konfidentsiaalsuskohustus keelab kasutada advokaadi ja kliendi vahelist suhtlust kliendi vastu. See tähendab, et advokaadilt ei tohi nõuda oma kliendi vastu tunnistamist ning talle ei või esitada küsimusi ega nõuda temalt selgitusi asjaolude kohta, mis said talle teatavaks õigusteenuse osutamise käigus. Euroopa advokaatide eetikakoodeksi järgi pole konfidentsiaalsuse järgimine üksnes advokaadi kohustus, vaid ka kliendi fundamentaalne inimõigus.

Konfidentsiaalsuskohustuse põhimõtet on kirjeldatud Eesti Advokatuuri eetikakoodeksi §-s 5 ja Euroopa advokaatide eetikakoodeksi peatüki 2 punktis 2.3.


Dhyāna

Dhyāna või jhāna, ka džhaana (sanskriti keeles dhyāna, ध्यान; paali keeles jhāna; tiibeti keeles bsam gtan; hiina keeles 禪 那 channa, 定 ding; jaapani keeles zenna, jō) on india õpetustes (hinduismis, džainismis ja budismis) vaimne praktika ning teadvuse seisund.


Eesti õigusajalugu

Eesti õigusajalugu on õigusajaloo areng praeguse Eesti alal. Selle aineks on õigusnormide ja vastavate õigussuhete ajaline saabumine ning kujunemine kõige varasematest teadmisvõimelistest aegadest praegusajani, olles ühenduses ja siduvuses selle rahvaga, keda nimetame eestlasteks. Seetõttu räägib Eesti õigusajalugu Eesti rahvuslikust õigusajaloost.


William Van Alen

William Van Alen (10. august 1883 Brooklyn – 24. mai 1954 New York) oli Ameerika Ühendriikide arhitekt, kes on tuntud Chrysler Buildingu projekteerijana.


Otsusevõimetus

Otsusevõimetus on ajutine seisund, milles olles ei suuda isik õigesti hinnata seda, kuidas tehing mõjutab tema huve. Otsusevõime puudumist võib põhjustada vaimutegevuse ajutine häire, haigushoog, alkoholijoove, uimastite või ravimite tarvitamine või muu asjaolu.


Advokaaditasu

Advokaaditasu (ingl legal fees, lawyer' fees; lüh AdvS) on Eesti seadus, mis sätestab advokatuuri korralduse, liikmete ja välisriigi advokaadi tegevuse õiguslikud alused. Õigusabi eest saab tasuda kas tunnitasu, tulemustasu või kombineeritud tasu alusel. Advokaat teeb kliendile esimese hinnapakkumise, tasu peab kajastuma kliendilepingus ning advokatuuril pole õigust määrata advokaaditasule piirmäärasid. Kui klient tasub advokaaditasu ette, kuid leping lõpetatakse enne ülesande täitmist, siis makstakse kliendile ettemaks tagasi. Ettemaksust arvestatakse maha õigusteenuskulud ja tasu tehtud töö eest.

Nii kliendile kui ka advokaadile sobivaim on kombineeritud tasu. Kombineeritud tasu puhul arvestatakse tunnihinda, kuid lepitakse kokku maksimaalne tasu. Nii saab klient arvestada kindla summaga. Kui tunde tuleb kokkulepitust rohkem, peavad poole jõudma uuele kokkuleppele. Kombineeritud tasu võib advokaati oma töös motiveerida, sest iga tema pingutus on tasustatud.

Fikseeritud tasu (tulemustasu) puhul võib advokaadil jääda ajast puudu, mis tingib ebakvaliteetse tulemuse. American Law & Economics Association Conference'i uuringu põhjal ei tööta fikseeritud tasuga advokaadid nii efektiivselt kui tunnitasu saavad advokaadid. Tulemustasu saavate advokaatide töötundide arv on umbes 30% väiksem ja tõenäosus kohtusse minna on umbes 20% väiksem.

Enamik advokaadibüroosid pakub esimest konsultatsiooni soodsama hinnaga kui järgnevaid konsultatsioone.


Larmori pretsessioon

Larmori pretsessioon (iiri füüsiku Joseph Larmori järgi) on osakese (elektroni, aatomituuma, aatomi) magnetmomendi pretsessioon ehk selle momendi pöörlemistelje keerdumine ümber välise magnetvälja suuna.

Välises magnetväljas \vec{B} asetsevale magnetilisele dipoolile mõjub jõumoment \vec{\Gamma} = \vec{\mu}\times\vec{B}=\gamma\vec{J}\times\vec{B}, kus tehtemärk \times tähistab vektorkorrutist; \vec{\mu} on magnetmoment (magnetiline dipoolmoment); \vec{J} on impulsimoment; \gamma on güromagnetiline suhe.

Staatilise magnetvälja korral on magnetinduktsiooni vektor \vec{B}=B_0\hat{z} ristkoordinaadistiku z-telje suunaline) ja impulsimomendi vektor \vec{J} pretsesseerub (keerdub) z-telje ümber ringsagedusega \ \omega_{0} = \gamma B_0.

Seda sagedust nimetatakse Larmori sageduseks. Näiteks kui prooton asetseb magnetväljas, mille magnetiline induktsioon B = 1 tesla, on Larmori sagedus 42 megahertsi.

Laetud osakese korral eristatakse Lamori sagedusest tsüklotronresonantsi sagedust.

Larmori pretsessiooni tähtsad rakendused on tuumaspinn-resonantsspektroskoopia ja tuumaspinntomograafia.


Tsüklotronresonants

Tsüklotronresonants on aatomifüüsika nähtus, mis avaldub elektromagnetlainete resonantspeegeldumise või -neeldumisena staatilise magnetvälja asetatud tahkises, milles on vabu laengukandjaid. Resonants tekib seejuures sagedusel, mis on pöördvõrdeline laengukandja massiga. See võimaldab tsüklotronresonantsi kasutada mikroosakeste efektiivmassi määramiseks.


Güromagnetiline suhe

Güromagnetiline suhe väljendab osakese või osakeste süsteemi magmetmomendi ja impulsimomendi suhet; tähis \gamma ja ühik rad/(s·T) või C/kg.

Elementaarosakeste impulsimomenti põhjustab nende spinn \vec{S}. Osakese magnetmomendi \vec{\mu} saab siis esitada kujul


Juristieetika

Juristieetika (ingl legal ethics) on kutse-eetika, mis on üks praktilise eetika harusid. Kutse-eetika on omane klassikalistele ja traditsioonilistele professioonidele (nt arst, jurist) ning keskendub kindla elukutse eetikale.

Juristi elukutsetel võib tekkida mitmeid eetilisi probleeme ja dilemmasid, mistõttu on vajalikud eetikakoodeksid. Erialases eetikakoodeksis on reeglid ja väärtused, millest jurist (nt advokaat, kohtunik, prokurör) peaks kinni pidama ning millele ta saaks toetuda olukorras, kus otsustamine on eetilistest kaalutlustest lähtudes keeruline. Eetikakoodeksi eesmärk on ühtsete käitumisstandardite kujundamine ja nõustamine eetiliste dilemmade korral.


Reuben Fine

Reuben C. Fine (11. oktoober 1914 Bronx – 26. märts 1993 New York) oli Ameerika Ühendriikide maletaja, psühholoog ja literaat, rahvusvaheline suurmeister (1950).

Fine sündis emigrantide perekonnas. Tema isa oli pärit Varssavist ja ema Odessast. Maletama hakkas ta 8-aastaselt. Fine on seitsmekordne USA lahtiste meistrivõistluste võitja (1932–1935, 1939–1941).

1932. aastal debüteeris ta rahvusvahelisel maleturniiril Pasadenas, kus jäi jagama 7.–10. kohta (seejuures mängis viiki valitseva maailmameistri Aleksandr Alehhiniga). Fine mängis edukalt paljudel turniiridel Euroopas. Ta võitis aastavahetusel 1935/1936 peetud Hastingsi rahvusvahelise turniiri. 1936. aastal jagas ta Nottinghami turniiril 3.–5. kohta (eespool Aleksandr Alehhinist). 1937. aastal tuli Fine Paul Kerese järel teiseks Semmeringis ja Badenis mängitud kaheksa osavõtjaga maailmameistri kandidaatide turniiril (3.–4. kohta jagasid José Raúl Capablanca ja Samuel Reshevsky, viiendaks jäi Salo Flohr).

Fine valiti kaheksa osavõtja hulka, kes novembris 1938 mängisid AVRO turniiril selgitamaks tiitlipretendenti Aleksandr Alehhini vastu. Lõppjärjestuses jagas Fine Paul Keresega esikohta, kuid Bergeri süsteemi põhjal läks võit Keresele.

Fine sai personaalse kutse kaheksa osavõtjaga 1948. aasta maailmameistrivõistluste turniirile, kuid ta loobus osalemast.

1950. aastal võttis Rahvusvaheline Maleföderatsioon (FIDE) kasutusele rahvusvahelise suurmeistri nimetuse. Fine oli üks neist, kes sai selle nimetuse kohe samal aastal.

USA võistkonna koosseisus võitis Fine maleolümpiatel kolm kuldmedalit (1933, 1935, 1937).

1948. aastal sai Fine Lõuna-California Ülikoolist doktorikraadi psühholoogias.

Ta avaldas mitu male- ja psühholoogiaalast raamatut.


Gawain Jones

Gawain Christopher Bernard Jones (sündinud 11. detsembril 1987 Keighley's) on inglise maletaja, rahvusvaheline suurmeister (2007).

Jones sai suurmeistriks 20-aastaselt 2007. aastal. Kolm aastat varem oli ta FIDE-lt saanud rahvusvahelise meistri nimetuse. Ta on kahekordne Briti malemeister (2012, 2017). 2011. aastal tuli ta Ekurhulenis Rahvaste Ühenduse malemeistriks.

Aastavahetusel 2012/2013 võitis ta esikoha Hastingsi rahvusvahelisel turniiril.

Jones on mänginud kahel maailma karikaturniiril (2013, 2017). 2013. aastal Tromsøs (128 osavõtjat) sai ta turniiritabelis 72. asetuse. Ta kaotas avaringis ja 64 parema hulka ei pääsenud. Ka 2017. aastal Thbilisis kaotas ta juba avaringis (Jorge Corile).

Jones võitis 2019. aastal Nur-Sultanis võistkondlikel maailmameistrivõistlustel Inglismaa võistkonna koosseisus hõbemedali.

Ta oli abielus maletaja Sue Maroroaga.


Sue Maroroa

Sue Yuchan Maroroa (4. märts 1991 – 11. mai 2023) oli Inglismaa maletaja, naiste rahvusvaheline meister (2009).

Maroroa hakkas maletama 11-aastaselt. Ta tuli 2006. aastal Uus-Meremaa naiste malemeistriks. 2008. aastal võitis ta Uus-Meremaa juunioride meistrivõistlused (võistles koos meestega). 2009. aastal Gold Coastis peetud Austraalia ja Okeaania naiste meistrivõistlustel tuli ta kolmandaks.

Ta mängis seitsmel naiste maleolümpial – Uus-Meremaa (2002–2010) ja Inglismaa (2014, 2018) naiskonna koosseisus.

Maroroa elas Londonis ja oli abielus malesuurmeister Gawain Jonesiga.


Tigran Petrosjan

Tigran Vartanovitš Petrosjan (vene keeles Тигран Вартанович Петросян; armeenia keeles Տիգրան Վարդանի Պետրոսեան Tigran Vardani Petrosjan; 17. juuni 1929 Tiflis – 13. august 1984 Moskva) oli armeenia päritolu Nõukogude Liidu maletaja, maailmameister (1963–1969), rahvusvaheline suurmeister (1952).

Petrosjan sai 1952. aastal FIDE-lt rahvusvahelise meistri nimetuse. Suurmeistriks sai ta samal aastal 23-aastaselt. Ta oli kolmekordne Armeenia NSV (1946–1948) ja neljakordne NSV Liidu (1959, 1961, 1969, 1975) malemeister.

Ta võitis 1962. aastal Curaçaol peetud maailmameistrivõistluste pretendentide turniiri (edestades Jefim Gellerit ja Paul Kerest poole punktiga) ning 1963. aastal Moskvas tiitlimatši Mihhail Botvinnikuga. 1966. aastal kaitses Petrosjan Moskvas maailmameistritiitlit matšis Boriss Spasskiga, kuid 1969. aastal kaotas ta tiitli Spasskile.

1971. aastal kaotas Petrosjan Buenos Aireses pretendentide matšturniiri finaalis Robert Fischerile, 1974. aastal Odessas pretendentide matšturniiri poolfinaalis Viktor Kortšnoile ja 1977. aastal Lucca provintsis peetud pretendentide matšturniiri veerandfinaalis taas Kortšnoile.

Petrosjan mängis 1983. aastal Tallinnas Paul Kerese IV mälestusturniiril, kus jagas koos Jaan Ehlvestiga 3.–5. kohta.

Ta võitis maleolümpiatel Nõukogude Liidu meeskonna koosseisus 9 kuldmedalit.

Alates aastast 2018 on Tigran Petrosjani kujutatud Armeenia 2000-drammisel paberrahal.


Arianne Caoili

Arianne Bo Caoili (22. detsember 1986 Manila – 30. märts 2020 Jerevan) oli filipiini päritolu Austraalia maletaja, naiste rahvusvaheline meister (2002).

Caoili tuli 2000. aastal Aasia noortemeistriks neidude U16-vanuseastmes. Kuni 2004. aastani mängis ta Filipiinide eest, alates 2004. aastast esindab rahvusvahelistel malevõistlustel Austraaliat. 2009. aastal võitis ta Austraalia ja Okeaania naiste malemeistrivõistlused, mis olid ühtlasi FIDE tsooniturniiriks.

Ta mängis naiste maleolümpiatel Filipiinide (1998, 2000) ja Austraalia (2004–2012) naiskonna koosseisus.

FIDE tsooniturniiri võiduga kvalifitseerus ta 2010. aastal Antakyas peetud naiste maailmameistrivõistlustele (64 osavõtjat). Caoili sai seal turniiritabelis 55. asetuse, kuid mängupaika ta ei saabunudki.

2013. aastast elas Caoili Armeenias. 2017. aastal abiellus ta malesuurmeister Levon Aronjaniga.


Shohreh Bayat

Shohreh Bayat (pärsia keeles شهره بیات; sündinud 14. märtsil 1987) on iraani malekohtunik ja maletaja, naiste FIDE meister (2006), rahvusvaheline arbiiter (2014).

Bayat tegutseb malekohtunikuna. Ta on olnud peakohtuniku asetäitja tähtsatel malevõistlustel: 2017. aastal Tarvisios juunioride maailmameistrivõistlustel, 2018. aastal Hantõ-Mansiiskis naiste maailmameistrivõistluste turniiril ja 2019. aastal Kaasanis naiste MM-i pretendentide turniiril. Kolmel naiste maleolümpial (2014, 2016, 2018) töötas ta reakohtunikuna.

Jaanuaris 2020 oli Bayat Shanghais ja Vladivostokis peetud naiste MM-tiitlimatši Wenjun–Gorjatškina peakohtunik.


Maya Jalloul

Maya Jalloul (araabia keeles مايا جلول; sündinud 16. aprillil 1990 Simferopolis) on Ukrainast pärit Liibanoni maletaja, naiste FIDE meister (2003).

Jalloul on 2009. aasta Liibanoni naiste malemeister. Ta tuli 2007. aastal Araabia maade noortemeistriks neidude U18-vanuseastmes. 2009. aastal jagas ta Araabia maade naiste meistrivõistlustel Zhu Cheni järel 2.–4. kohta.

Ta on mänginud Liibanoni naiskonna koosseisus kolmel naiste maleolümpial (2008, 2012, 2014).


Oleiny Linares Nápoles

Oleiny Linares Nápoles (sündinud 9. mail 1983) on Kuuba maletaja, naiste suurmeister (2010).

Linares Nápoles on kahekordne Kuuba naiste malemeister (2010, 2016). Ta mängis Kuuba naiskonna koosseisus kahel naiste maleolümpia (2008, 2010).

Ta sai FIDE-lt 2008. aastal naiste rahvusvahelise meistri ja 2010. aastal naiste suurmeistri nimetuse.


Maritza Arribas Robaina

Maritza Arribas Robaina (sündinud 2. juulil 1971 Santiago de Cubas) on Kuuba maletaja, naiste suurmeister (1999).

Arribas Robaina on 11-kordne Kuuba naiste malemeister (1992, 1997, 2001–2004, 2007–2009, 2013, 2015).

2000., 2006. ja 2012. aastal pääses Arribas Robaina MM-i turniiril 32 parema hulka. 2000. aastal New Delhis sai ta turniiritabelis 58. asetuse. Ta võitis avaringis Anna Zatonskihhi, kuid teises ringist edasi ei pääsenud. 2006. aastal Jekaterinburgis võitis ta avaringis hiljutise naiste maailmameistri Zhu Cheni, kuid teises ringis kaotas Nino Hurtsidzele. 2012. aastal Hantõ-Mansiiskis võitis ta avaringis Bela Hotenašvili, kuid teises ringis kaotas Marija Muzõtšukile.

Arribas Robaina on mänginud Kuuba naiskonna koosseisus 12 naiste maleolümpial (1988, 1990, 1994–2002, 2006–2014).

Ta tegutseb ka maletreeneri ja malekohtunikuna. Ta sai FIDE-lt 2010. aastal FIDE treeneri ja 2017. aastal FIDE arbiitri nimetuse.


Lisandra Teresa Ordaz Valdés

Lisandra Teresa Ordaz Valdés (sündinud 25. novembril 1988 Pinar del Ríos) on Kuuba maletaja, naiste suurmeister (2011).

Ordaz Valdés sai FIDE-lt 2004. aastal naiste rahvusvahelise meistri, 2011. aastal naiste suurmeistri ja 2018. aastal rahvusvahelise meistri nimetuse.

Ta on mänginud Kuuba naiskonna koosseisus neljal naiste maleolümpial (2008–2014).

Ordaz Valdés tegutseb ka maletreenerina. Ta sai 2014. aastal FIDE-lt FIDE treeneri nimetuse.


Yuleisy Hernandez Moya

Yuleisy Hernandez Moya (sündinud 1992) on Kuuba maletaja, naiste suurmeister (2017).

Hernandez Moya sai FIDE-lt 2007. aastal naiste FIDE meistri, 2012. aastal naiste rahvusvahelise meistri ja 2017. aastal naiste suurmeistri nimetuse.

Ta tegutseb ka maletreenerina. FIDE andis talle 2012. aastal rahvusliku instruktori nimetuse.


Paula Andrea Rodríguez Rueda

Paula Andrea Rodríguez Rueda (sündinud 7. juulil 1996) on Colombia maletaja, rahvusvaheline meister (2014).

Rodríguez Rueda tuli 2008. aastal Vietnamis peetud noorte maailmameistrivõistlustel neidude U12-vanuseastmes viiendaks. Ta on kahekordne Colombia naiste malemeister (2013, 2016).

Ta on mänginud Colombia naiskonna koosseisus kolmel naiste maleolümpial (2014–2018).

Rodríguez Rueda sai FIDE-lt 2011. aastal naiste rahvusvahelise meistri ja 2014. aastal rahvusvahelise meistri nimetuse.


Meister

Meister, ka meistriklassi maletaja, oli Eestis males 1930. aastate lõpus kasutusel olnud kvalifikatsiooniaste, sportlike saavutuste eest tulemuspõhiselt antav kõrgeim nimetus.

Eesti Maleliit kehtestas 1938. aastal maletajatele viiejärgulise kvalifikatsioonisüsteemi (meister, meistriklassi kandidaat, liiduklassi maletaja, liiduklassi kandidaat ja seltsiklassi maletaja).


Very Large Array

Karl G. Jansky Very Large Array (VLA) on raadioastronoomia observatoorium, mis asub Ameerika Ühendriikides New Mexico osariigis San Agustini tasandikul.

VLA koosneb 28-st 25-meetrise diameetriga raadioteleskoobist, millest 27 on pidevalt töös, moodustades astronoomilise interferomeeteri ja üks on kasutusel hooldustööde ajal. Kõik teleskoobid on paigutatud raudteerööbastele, võimaldades teleskoopide tihedust ja interferomeetri raadiust muuta.

Astronoomid on VLA abil saanud uusi teadmisi mustade aukude, Linnutee keskosa ja noorte tähtede kohta.

Very Large Array on osa Riiklikust Raadioastronoomia Observatooriumist, mis on omakorda osa Riiklikust Teadusfondist.


Thomas Blomqvist

Thomas Jörn Ingmar Blomqvist (sündinud 15. jaanuaril 1965 Tammisaaris) on soomerootslasest Soome poliitik, ta on Soome Rootsi Rahvapartei liige. Ta on aastast 2007 Eduskunna liige. Ta oli 6. juunist 2019 kuni 20. juunini 2023 Soome Võrdsus- ja Põhjamaade koostööminister (Antti Rinne valitsuses ja alates 10. detsembrist 2019 Sanna Marini valitsuses). Ameti poolest on ta farmer.


Olematu laul

"Olematu laul" on helilooja Valter Ojakääru laul Leelo Tungla sõnadele.

Helgi Sallo esitas seda 1967. aastal Eesti NSV Riikliku Filharmoonia estraadilaulude võistlusel Eesti Raadio estraadiorkestri saatel. Valter Ojakäärul oli see teine Leelo Tunglalt saadud laulutekst. Sallo laulis väga tundeliselt, laul tuli esikohale.

Ojakääru hinnangul on seda hästi laulnud ka Janika Sillamaa Jaak Joala tehtud salvestisel.


Linda-Elisabeth Tuimann

Linda-Elisabeth Tuimann (25. august 1911 – 1. juuni 2004) oli eesti raadioajakirjanik.

Septembrist 1940 töötas ta ringhäälingu lastesaadete toimetuses. 1940. aasta oktoobrist oli ta kord nädalas ilmunud Raadiolehe (1941. aastast Raadio saatekava) vastutav toimetaja. 1947. aastast oli ta Eesti NSV Riikliku Televisiooni- ja Raadiokomitee esimehe asetäitja ja saatekava juhataja, hiljem sekretariaadi vanemtoimetaja.


Suginčiai vald

Suginčiai vald (leedu keeles Suginčių seniūnija) on 2. järgu haldusüksus (vald) Leedus Molėtai rajooni territooriumil.

Valla pindala on 220 km². 2011. aasta seisuga elas seal 1816 inimest. Valla keskus on Suginčiai küla. Vallamaja asub aadressil Darželio g., 1. Vallavanem on Nijolė Jauneikienė.

Lisaks küladele on vallas ka mõned huutorid


Mokeni keel

Mokeni keel on Lääne-Austroneesia keelte mokleni rühma kuuluv keel, mida räägitakse Birma lõunaosas Mergui saarestikus ja piirnevatel aladel Tais.

Mokeni keele kõnelejate arv on umbes 6000.


Alpha Centauri

Alpha Centauri (ehk α Centauri) on Maale lähim tähesüsteem, asudes Maast 4,37 valgusaasta kaugusel.

Alpha Centauri A ja B on Päikese-sarnased G- ja K-klassi tähed, mis koos moodustavad kaksiktähesüsteemi Alpha Centauri AB. Palja silmaga vaadeldes näib see ühe tähena, mille näiv tähesuurus on -0,27. Alpha Centauri AB on lõunataevas asuva Kentauri tähtkuju heledaim täht ning on Siiriuse ja Canopuse järel tähistaeva heleduselt kolmas täht.

Alpha Centauri A mass on 1,1 Päikese massi ning on Päikesest 1,519 korda heledam. Alpha Centauri B väiksem ja jahedam ning selle mass on 0,907 Päikese massi ja on 0,445 korda heledam. Tähed tiirlevad ümber üksteise tiirlemisperioodiga 79,9 aastat ning nende vaheline kaugus varieerub 11,2 aü-st kuni 35,6 aü-ni.

Alpha Centauri C või Proxima Centauri on väike ja tuhm punane kääbus, mis pole palja silmaga vaadeldav. See on Maale lähim täht, asudes 4,24 valgusaasta kaugusel ehk veidi lähemal kui Alpha Centauri AB. Alpha Centauri AB ja Proxima Centauri asuvad üksteisest 13 000 aü (0,21 valgusaasta) kaugusel. Proxima Centauri ja Alpha Centauri AB süsteemi seotus tõestati 2016. aastal.


Balninkai

Balninkai on alev (endine linn) Leedus Molėtai rajoonis, Balninkai valla halduskeskus. Alev asub Molėtaist 20 kilomeetrit loodes Alaušai järve ääres.

Balninkais on põhikool, postkontor, kultuurimaja ja raamatukogu. Ettevõtetest asub seal veski. Vaatamisväärsuseks on sealne aastal 1910 ehitatud katoliku kirik. Alevis peetakse kolm korda aastas kihelkonnapidu.


Satipatthana

Satipatthana on budistlik meeleharjutus, vaimne praktika või meditatsioonitehnika tähelepanu ja teadlikkuse arendamiseks ning virgumiseks.


Käpiknukk (Internet)

Käpiknukk (inglise keeles sockpuppet) on pettuse eesmärgil kasutatav interneti-identiteet. Algelt tähistas see traditsioonilisele käpiknukule viitav mõiste mõne internetikogukonna liikme poolt kasutatud valeidentiteeti, mida viimane tarvitas kas endaga või endast rääkimiseks (teeseldes samal ajal, et ta on keegi teine).

Praeguseks hõlmab mõiste ka teisi interneti-identiteedi eksitavaid kasutamisi, mis on näiteks seotud mõne isiku või organisatsiooni kiitmise, kaitsmise või toetamisega, ja mille eesmärk on avaliku arvamusega manipuleerimine või veebilehe kasutamise keelust möödahiilimine. Oluline erinevus pseudonüümi (ehk "alternatiivse identiteedi") kasutamise ja käpiknuku loomise vahel seisneb selles, et käpiknukk esitleb end konto peamise kasutajaga mitteseotud sõltumatu kolmanda osapoolena.


Guo Qi

Guo Qi (hiina keeles 郭琦; pinyin'is Guō Qí; sündinud 27. jaanuaril 1995 Jiangsus) on hiina maletaja, naiste suurmeister (2011).

Guo tuli 2012. aastal Ateenas naisjuunioride maailmameistriks. Ta on 2016. aasta Hiina naiste malemeister.

Ta mängis naiste maailmameistrivõistlustel. 2012. aastal MM-i turniiril Hantõ-Mansiiskis (64 osavõtjat), kus ta sai turniiritabelis 34. asetuse, kaotas ta avaringis Natalja Žukovale. Järgmisel MM-il 2015. aastal Sotšis kaotas ta avaringis Natalja Pogoninale.

Guo võitis Hiina naiskonna koosseisus naiste maleolümpiatel kuldmedali (2016) ja hõbemedali (2014).

Ta sai FIDE-lt 2011. aastal naiste suurmeistri ja 2014. aastal rahvusvahelise meistri nimetuse.


Shen Yang

Shen Yang (hiina keeles 沈陽; pinyin'is Shěn Yáng; sündinud 23. jaanuaril 1989 Nanjing Shis) on hiina maletaja, naiste suurmeister (2013).

Shen Yang tuli 2001. aastal noorte maailmameistriks neidude U12-vanuseastmes ja 2006. aastal Jerevanis naisjuunioride maailmameistriks. Ta on 2009. aasta Hiina naiste malemeister.

Ta on mänginud naiste maailmameistrivõistlustel. 2006. aastal MM-turniiril Jekaterinburgis (64 osavõtjat), kus ta sai turniiritabelis 41. asetuse, kaotas ta avaringis Natalja Žukovale. 2008. aastal Naltšikis võitis Shen teises ringis Zhao Xued ja kaheksandikfinaalis Nadežda Kossintsevat, kuid kaotas veerandfinaalis Humpy Konerule.

2010. aastal MM-turniiril Antakyas ja 2012. aastal Hantõ-Mansiiskis kaotas ta avaringis ja 32 parema hulka ei saanud. 2015. aastal Sotšiis võitis ta avaringis Alina Kašlinskajat, kuid kaotas teises ringis Aleksandra Kostenjukile.

Järgmisel MM-il 2017. aastal Teheranis sai ta turniiritabelis 12. asetuse. Ta võitis avaringis Maritza Arribas Robainat, teises ringis Anastassija Savinat, kuid kaotas kaheksandikfinaalis Nana Dzagnidzele.

Shen on võitnud Hiina naiskonna koosseisus naiste maleolümpiatel kuldmedali (2018) ja pronksmedali (2006).

Ta sai FIDE-lt 2006. aastal naiste suurmeistri ja 2013. aastal rahvusvahelise meistri nimetuse.


Euroopa Liidu Maja

Euroopa Liidu Maja on äri- ja büroohoone Tallinna kesklinnas aadressil Rävala puiestee 4, kus asuvad muu hulgas Euroopa Komisjoni esindus Eestis, Euroopa Parlamendi Eesti büroo, Euroopa Elamuskeskus ja Euroopa Liidu infokeskus.

Euroopa Liidu Majas toimuvad üritused igas eas inimestele, tasuta näitused ja loengud. Majas asuvast infokeskusest saab teavet Euroopa Liidu kohta ning soovi korral ka tasuta infomaterjale.


Verica Nedeljković

Verica Nedeljković (sünninimi Verica Jovanović; serbia keeles Верица Недељковић; 16. september 1929 Čačak – 13. detsember 2023) oli serbia maletaja, naiste suurmeister (1978).

Nedeljković on kuuekordne Jugoslaavia naiste malemeister (1950–1953, 1958, 1965).

Nedeljković osales kahel naiste maleolümpial (1963, 1966). Ta võitis Jugoslaavia naiskonna koosseisus 1963. aastal Splitis hõbemedali.

Ta sai FIDE-lt 1954. aastal naiste rahvusvahelise meistri ja 1978. aastal naiste suurmeistri nimetuse.


Boriss Spasski

Boriss Vassiljevitš Spasski (vene keeles Борис Васильевич Спасский; prantsuse keeles Boris Spassky; sündinud 30. jaanuaril 1937 Leningradis) on Venemaa maletaja, maailmameister (1969–1972), rahvusvaheline suurmeister (1955).

Spasski tuli 1955. aastal Antwerpenis juunioride maailmameistriks. Suurmeistriks sai ta 18-aastaselt 1955. aastal. Kaks aastat varem oli ta FIDE-lt saanud rahvusvahelise meistri nimetuse. Ta on kahekordne Nõukogude Liidu malemeister (1961, 1973).


Aacheni raekoda

Aacheni raekoda asub Aacheni toomkiriku vastas ja on üks silmatorkavamaid ehitisi Saksamaal Aacheni vanalinnas. See on ehitatud gooti stiilis.

Raekoda ehitati 14. sajandi esimesel poolel linnapea kohusetäitja Gerhard Choruse (1285–1367) juhtimisel Aacheni linnakodanike poolt kodanikuvabaduse märgiks, tingimusel, et uude raekotta ehitatakse saal, kus võiks korraldada traditsioonilisi kroonimispidusid, mis olid osa Saksa Rahvuse Püha Rooma keisririigi kroonimistseremooniast. Kuni selle ajani olid kroonimispeod toimunud lähedal asuvas Grashausis, mis on üks linna vanimaid senini säilinud hooneid.

Ehitamist alustati 1330. aastal Karolingide dünastia ajal ehitatud Aacheni lossi osaks olnud suurest saalist (Aula Regia) säilinud alusmüüride peale. Hoone lõunakülge integreeriti Charlemagne'i ajast pärinev Granuse torn ja samast ajastust pärit müüritis. Ehitis valmis 1349. aastal, ja kuigi raekoda toimis linna halduskeskusena, asus osa linna laskemoona ja relvastust Granuse tornis, mida mõnda aega kasutati ka vanglana.


Lajos Portisch

Lajos Portisch (sündinud 4. aprillil 1937 Zalaegerszegis) on ungari maletaja, rahvusvaheline suurmeister (1961).

Portisch tuli 1955. aastal Antwerpenis juunioride maailmameistrivõistlustel neljandaks. Suurmeistriks sai ta 24-aastaselt 1961. aastal. Kolm aastat varem oli ta FIDE-lt saanud rahvusvahelise meistri nimetuse. Ta on 8-kordne Ungari malemeister (1958, 1959, 1961, 1964, 1965, 1971, 1975, 1981).


Aacheni loss

Aacheni loss (ka Aacheni palee) oli elamu-, poliitiliste ja usuliste eesmärkidega hoonete rühm, mille Karl Suur valis Karolingide impeeriumi võimukeskuseks. Palee asus praeguse Aacheni linna põhjaosas, tänapäevase haldusjaotuse järgi Nordrhein-Westfaleni liidumaal. Suurem osa Karolingide paleest ehitati 790. aastatel, kuid töid jätkati kuni Karl Suure surmani aastal 814. Metzi Odo koostatud plaanid olid osa kuningriigi renoveerimise kavast, mille otsustas valitseja. Tänapäevaks on suurem osa kunagisest lossist hävinud, kuid lossi kabel on säilinud osana Aacheni toomkirikust ning seda peetakse karolingliku arhitektuuri meistriteoseks ja on iseloomulik näide Karolingide renessansi arhitektuurist.


Johannisbach (Aachen)

Johannisbach on oja Saksamaal Nordrhein-Westfalenis. See voolab läbi Aacheni linna, sulandub Pau ja Paunelliga ning suubub seejärel Wurmi jõkke. Pikkus 3,8 km.


Euroopa Liidu eelarve

Euroopa Liidu eelarve on eelarve Euroopa tasandil läbi viidava poliitika rahastamiseks.

Näiteks rahastatakse Euroopa Liidu eelarvest põllumajanduse, regionaalarengu, kosmose, üleeuroopaliste võrkude, teadusuuringute ja innovatsiooni, tervishoiu, hariduse ja kultuuri, rände, piirikaitse ja humanitaarabi programme.

Euroopa Liidu eelarve on peamiselt investeeringuteks mõeldud eelarve. Moodustades umbes 2% kõigist ELi avaliku sektori kulutustest, on selle eesmärk täiendada riikide eelarveid. Selle eesmärk on ellu viia prioriteete, milles kõik ELi liikmesriigid on kokku leppinud. See loob Euroopa lisandväärtust, toetades meetmeid, mis vastavalt subsidiaarsuse ja proportsionaalsuse põhimõttele võivad olla tõhusamad kui riiklikul, piirkondlikul või kohalikul tasandil võetavad meetmed.

ELi 2019. aasta eelarveks oli 165,8 miljardit eurot, mis moodustas umbes 1% ELi 28 rahvamajanduse kogutulust (RKT). ELl on pikaajaline eelarve suurusega 1082,5 miljardit eurot perioodiks 2014–2020, mis moodustab 1,02% ELi 28 rahvamajanduse kogutulust. Pikaajaline eelarve, mida nimetatakse ka mitmeaastaseks finantsraamistikuks, on pikaajaline kuluplaan, mis võimaldab ELi kavandada ja investeerida pikaajalistesse projektidesse.

Algselt toetati ELi eelarvest peamiselt põllumajandust. 1980. ja 1990. aastatel laiendasid liikmesriigid ja Euroopa Parlament ELi asutamislepingute muutmise kaudu ELi pädevust. Tunnistades vajadust toetada uut ühtset turgu, suurendasid nad struktuurifondide vahendeid majandusliku, sotsiaalse ja territoriaalse ühtekuuluvuse toetamiseks. Samal ajal suurendas ELi oma rolli sellistes valdkondades nagu transport, kosmos, tervishoid, haridus ja kultuur, tarbijakaitse, keskkond, teadusuuringud, õigusalane koostöö ja välispoliitika.

Alates 2000. aastast on ELi eelarvet märgatavalt kohandatud, tulenevalt 13 väga erineva sotsiaalmajandusliku olukorraga uue liikmesriigi saabumisest. Järjestikuste ELi strateegiate abil toetavad erinevad uued programmid tööhõivet ja majanduskasvu. Noorte tööhõive algatuse ja programmi Erasmus+ kaudu nooremale põlvkonnale suunatud tõhustatud meetmetega. 2015. aastal asutati Euroopa Strateegiliste Investeeringute Fondi (EFSI), nn Junckeri kava, mille eesmärgiks on võimendada investeeringuid ELis.

Rändega seoses rahastatakse Euroopa Liidu eelarvest meetmeid nn eesliini liikmesriikidele hädaabi osutamiseks, välispiiride kaitsmiseks ja rändesurve vähendamiseks. Lisaks abistades otseselt pagulasi võõrustavaid riike ja kogukondi, ning tegeledes rände algpõhjustega selle päritolupiirkondades.

ELi eelarvest rahastatakse ELi välistegevusi, mille eesmärk on naabruspiirkonda investeerimisega edendada demokraatiat, rahu, solidaarsust, stabiilsust ja vähendada vaesust. Samuti on sellega kaasnenud Liidu kasvav roll rahvusvahelisel areenil, juhtides võitlust kliimamuutuste vastu. Euroopa Liit on suurim humanitaarabi ja arenguabi andja maailmas.

Suurim osa ELi eelarvest (umbes 70% 2014–2020 eelarvest) läks põllumajandusele ja regionaalarengule. Ajavahemikul 2014–2020 oli ELi põllumajandusele tehtavate kulutuste osakaal 39%. (1985. aastal kulutati 70% põllumajandusele). Põllumajanduse suhteliselt suur osa ELi eelarvest tuleneb asjaolust, et see on ainus poliitika, mida peaaegu täielikult rahastatakse ühisest eelarvest. See tähendab, et EL kulutused asendavad suures osas liikmesriikide kulutusi.

Teine osa ELi kulutustest läks regionaalarengule (34% 2014–2020 eelarvest). ELi piirkondliku ja sotsiaalse arengu rahastamine on oluline investeerimisprojektide allikas. Mõnes EL-i riigis, kus muidu on vahendid piiratud, rahastab Euroopa Liit kuni 80% riiklikest investeeringutest. Kuid ELi piirkondlikud kulutused ei aita üksnes vaeseid piirkondi. Investeeritakse igasse ELi riiki, toetades kogu ELi majandust.

Euroopa Liidu eelarvest läheb 6% kõigi Euroopa institutsioonide halduseks, sealhulgas töötajate palkadeks, pensioniteks, hoonete halduseks, infotehnoloogia kulutusteks, koolitus kuludeks, tõlkeks ja Euroopa Koolide rahastamiseks.


Cambridge Analytica

Cambridge Analytica Ltd (CA) oli Briti poliitilise konsultatsiooni ettevõte, mis tegeles andmete kaevandamise, vahendamise ja analüüsi strateegilise kommunikatsiooniga, eesmärgiga tagada oma klientide edu valimistel. See loodi 2013. aastal SCL Groupi baasilt. Ettevõte lõpetas tegevuse 2018. aastal Facebooki – Cambridge Analytica andmeskandaali käigus, ehkki seotud ettevõtted tegutsevad endiselt.

Ettevõte kuulus osaliselt ameerika riskifondide halduri Robert Merceri perekonnale, kes toetab paljusid poliitiliselt konservatiivseid liikumisi. Firmal olid kontorid Londonis, New Yorgis ja Washingtonis. Tegevjuht Alexander Nix on öelnud, et CA osales 2014. aastal 44 USA poliitilises võitluses. 2015. aastal osutas CA Ted Cruzi presidendikampaania jaoks andmeanalüüsi teenuseid. Aastal 2016 töötas Cambridge Analytica nii Donald Trumpi presidendivalimiste kampaania kui Leave.EU jaoks. Leave.EU oli üks organisatsioone, kes võitles Ühendkuningriigi referendumil Euroopa Liiduga lahkumise poolt). CA roll nendes kampaaniates on olnud vastukaja tekitav ning mõlemas riigis on käimas kriminaaluurimine. Politoloogid seavad kahtluse alla CA väited nende meetodite tõhususe kohta.

2018. aasta märtsis avaldasid mitmed meediaväljaanded uudiseid Cambridge Analytica äritavadest. The New York Times ja The Observer teatasid, et ettevõte hankis ja kasutas Facebooki kasutajate isikuandmeid teaduri käest, kes oli öelnud Facebookile, et ta kogub seda akadeemilistel eesmärkidel. Vahetult pärast seda avaldati kanalis Channel 4 News videod, kus Nix kiitles prostituutide kasutamisest ja altkäemaksu pakkumises, eesmärgiga diskrediteerida poliitikuid, kelle suhtes ta opositsiooniuuringuid tegi. Ütles väitis ta, et tema ettevõte "korraldas kogu Donald Trumpi digitaalse kampaania". Tulenevalt ajakirjanduses ilmunud materjalidest, otsisid Briti võimud läbi ettevõtte serverid. Facebook keelas Cambridge Analytica reklaamid oma platvormil, öeldes, et neid on petetud. Briti kõrgem kohus andis 23. märtsil 2018 ICO-le korralduse Cambridge Analytica Londoni kontorites läbiotsimiseks.

Kuni 87 miljoni Facebooki kasutaja isikuandmed saadi 270 000 Facebooki kasutaja kaudu, kes kasutasid Facebooki rakendust nimega "See on teie digitaalne elu". Kui kasutajad andsid sellele kolmanda osapoole rakendusele loa oma andmete ligipääsuks, siis 2015. aastal andis see rakendusele ka juurdepääsu kasutaja sõprade võrgu teabele. See tähendas andmeid 87 miljoni kasutaja andmetele juurdepääsu, kellest suurem osa ei olnud andnud Cambridge Analyticale selgesõnaliselt luba oma andmetele juurde pääseda. Rakenduse arendaja rikkus Facebooki teenusetingimusi, andes andmed Cambridge Analyticale.

1. mail 2018 esitas Cambridge Analytica ja tema emaettevõte pankrotiteate ja lõpetas tegevuse. Aleksander Tayler, kes oli Cambridge Analytica endine direktor, määrati 28. märtsil 2018 Emerdata direktoriks. Rebekah Mercer, Jennifer Mercer, Alexander Nix ja Johnson Chun Shun Ko kellel on sidemeid Erik Printsiga, on Emerdatas juhtivatel kohtadel.


Õlgmees

Õlgmehike (inglise keeles Straw man), ka hernehirmutis, on arutlusvõte ja mitteformaalne arutlusviga, millega püütakse luua mulje vastase argumendi ümberlükkamisest, kuigi tegelikult lükatakse ümber selle liialdatud või lihtsustatud vorm. Arutlusvõtte nimetus põhineb sellel, et vastase väide esitatakse selle jooni üle võimendades, st karikatuurselt ehk "hernehirmutisena", ja lükatakse ümber tegeliku lihast ja luust argumendi asemel lihtsam, pigem treeninguks sobiv "õlgmehike".

Tüüpiline hernehirmutise/õlgmehikese argument püüab luua illusiooni vastase väite täielikust ümberlükkamisest selle varjatud asendamise teel sarnase, aga sisuliselt erineva väitega ja selle hilisema ümberlükkamisega vastase tegeliku väite asemel. Õlgmehe argumente on läbi ajaloo kasutatud poleemilises arutelus, eriti emotsionaalsete teemade osas.


NPR

National Public Radio ehk NPR (tõlkes Riiklik Avalik Raadio) on Washingtonis asuv USA eraviisiliselt ja riiklikult rahastatav mittetulunduslik meediakontsern. NPR erineb teistest mittetulunduslikest liikmesusega meediaorganisatsioonidest (nagu AP) selle poolest, et see on asutatud Ameerika Ühendriikide Kongressi initsiatiivil ja enamik selle liikmesjaamadest kuuluvad valitsusüksustele (sageli avalik-õiguslikele ülikoolidele). See toimib riikliku sündikaadina, kuhu kuulub üle 1000 avaliku raadio jaama Ameerika Ühendriikides.


Suur tulemüür

Hiina suur tulemüür (inglise keeles Great Firewall of China) on Hiina Rahvavabariigi jõustatud seadusandlike meetmete ja tehnoloogiate kombinatsioon, mis reguleerib Interneti kasutamist Hiina territooriumil. Selle roll Hiina Interneti-tsensuuris on blokeerida juurdepääs valitud välismaistele veebisaitidele ja aeglustada piiriülest Internetiliiklust.

Mõju hõlmab välismaistele teabeallikatele juurdepääsu piiramist, välismaiste Interneti-tööriistade (nt Google'i otsing, Facebook, Twitter, Wikipedia jt) ja mobiilirakenduste blokeerimist või välisettevõtete sundimist kohalikke tsensuuriseadusi järgima. Lisaks tsensuurile on Hiina suur tulemüür mõjutanud ka Hiina sisemise Interneti-majanduse arengut, turgutades kodumaiseid ettevõtteid ja vähendades välismaiste Interneti-ettevõtete toodete tõhusust.

Alates 2013. aastast haldab tulemüüri Hiina Küberruumi Keskagentuur (CAC), kes vastutab Hiina Kommunistliku Partei tahte elluviimise eest küberruumis.

Lähtuvalt põhimõttest "üks riik, kaks süsteemi" ei mõjuta tulemüür selliseid Hiina erihalduspiirkondi nagu Hongkong ja Macau, kuna neil piirkondadel on oma valitsus- ja õigussüsteem ning suur autonoomia. Sellegipoolest on USA välisministeerium teatanud, et keskvalitsuse ametivõimud on neis piirkondades hoolikalt jälginud Interneti kasutamist.

Mõiste "Hiina suur tulemüür" tuleneb informaatika terminist "tulemüür" ja viitest suurele Hiina müürile. Seda kasutas esimesena trükisena Geremie Barmé 1997. aastal. Terminit hakkas Pekingis kasutama 1996. aastal Stephen Guerin, kes töötas Pekingis asuvas veebinõustamisettevõttes. Mõiste hakkas laialdasemalt levima peale Guerini 1996. aastal CNN-ile ja NPR-ile intervjuud Gueriniga hõlmasid Guerinit Hiina tulemüüri ümberpööramist.


One Liberty Place

One Liberty Place on Philadelphias asuv 61-korruseline postmodernne pilvelõhkuja, mida ehitati aastatel 1984–1987. Kõrghoone omab sarnaseid arhitektuurilisi jooni Chrysler Buildinguga.


Asumisõigus

Mõiste asumisõigus (inglise keeles permanent residency) või elamisluba (inglise keeles right of abode) puudutab vaid riiki sisserändajaid (migrante) ning märgib suveräänse riigi valitsuse õigust, lähtudes kehtestatud õiguskorrast, otsustada kellele väljastatakse antud riigi territooriumil ajutine- või püsiv asumisõigus. Kui inimesele on väljastatud elamisuba, siis saab ta piiramatult liikuda riigi sees ja üle selle piiri ning leida enesele selle riigi territooriumil sobiv elu- ja töökoht.

Kui rändeõigus ehk liikumisvabadus loetakse inimõiguste hulka kuuluvaks, siis elamisõigus ei ole inimõigus. Elamisloa väljastamisel võidakse teisest keele- ja kultuurikeskkonnast pärinevale inimesele esitada elamisõiguse saamise eeltingimusena nõudeid, millistega nõustumist ta oma allkirjaga vastaval deklaratsioonil. Nõuded hõlmavad reeglina kohustust järgida seadustega sätestatud õiguskorda, austada põlisrahva tavasid ning õppida ära keel ulatuses, mis on vajalik selles riigis elamiseks ja töökohustuste täitmiseks. Kui nimetatud allkirja andnud isik rikub oma allkirjaga kinnitatud lepingut, siis kaotab ta elamisõiguse ja tal on õigus edasi rännata.

Eesti Vabariigis väljastatakse välismaalasele elamisluba vastavalt Välismaalaste seaduses sätestatule.


Kahjunõue

Kahjunõue (inglise keeles claim for damages) on kahju hüvitamise nõue, mis tekib, kui võlgnik rikub enda lepingulist kohustust ja võlausaldajal on võimalus koos kohustuse täitmisega või selle asemel nõuda rikkumisega tekitatud kahju hüvitamist.

Näiteks, kui ostja ostab müüjalt auto, mis osutub vigaseks/puudustega olevat, siis ostjal on õigus nõuda müüjalt kahju hüvitamist, kui viga oli enne lepingu sõlmimist müüjale teada ning ta vastutab selle eest.


Čiulėnai vald

Čiulėnai vald (leedu keeles Čiulėnų seniūnija) on 2. järgu haldusüksus (vald) Leedus Molėtai rajooni territooriumil.

Valla pindala on 104 km². 2011. aasta seisuga elas seal 1408 inimest. Valla keskus on Toliejai küla. Vallamaja asub aadressil Toliejų g. 16-1. Vallavanem on Danguolė Telksnienė.

Lisaks küladele on vallas ka mõned huutorid


2008. aasta ujumise Euroopa meistrivõistlused

2008. aasta ujumise Euroopa meistrivõistlused toimusid 13.–24. märtsini Hollandis Eindhovenis.

Võistluste toimumiskoht oli Hollandi De Tongelreepi riiklik ujumiskeskus. 29. korda peetud Euroopa meistrivõistlustel võisteldi ujumises (pikk rada), avaveeujumises, vettehüpetes ja kujundujumises. Meistrivõistlustel oli kaks uut ala: 800 m vabaujumine meestele ja 1500 m vabaujumine naistele. See oli esimene kord, kui meeste ja naiste ujumisprogrammid olid ühesugused.

Euroopa Ujumisliit (LEN) andis korraldusõiguse Hollandi linnale 10. detsembril 2005. aastal Triestes toimuvatel Euroopa lühiraja meistrivõistlustel. Ainus konkurent oli Torino. Itaalia ujumisliit võttis siiski kandidatuuri tagasi vahetult enne otsust anda Rooma taotlusele 2009. aasta ujumise maailmameistrivõistlustele suuremad võimalused. Holland korraldab teist korda Euroopa meistrivõistlused pärast 1966. aasta Euroopa meistrivõistlusi.

2008. aasta avaveeujumise Euroopa meistrivõistlused toimusid eraldi Dubrovnikis Horvaatias.


Kabjao keel

Kabjao keel on tai-kadai keelkonna kadai rühma kuuluv keel, mida emakeelena räägivad kabjaod Vietnami põhjaosas ja Hiinas Yunnani provintsis.

Kabjao keelt räägib Hiinas umbes 50 ja Vietnamis üle 300 inimese.


Cory Booker

Cory Anthony Booker (sündinud 27. aprillil 1969 Washingtonis) on Ameerika Ühendriikide poliitik, Ameerika Ühendriikide Senati liige New Jersey osariigist. Ta on Demokraatliku Partei liige.

1. juulist 2006 kuni 31. oktoobrini 2013 oli ta Newarki linnapea.

1. veebruaril 2019 teatas ta, et kandideerib Ameerika Ühendriikide 2020. aasta presidendivalimistel. Bookeri kandidatuurile on väljendanud toetust näiteks endine demokraadist president Jimmy Carter.

Juunis 2023 külastas ta Eestit.


Gampopa

Gampopa Sönam Rinchen (1079–1153) oli tiibeti budismi õpetaja, tervendaja ning tantra meister, tuntud ka nimega Dvagpopa ja tiitliga Dakpo Lharjé.

Gampopa oli Tilopast alanud õpetusliinis Drikung (Drigung) kagjü koolkonnas Milarepa õpilane.

Eesti keeles on temalt ilmunud raamat "Hindamatu pärlikee."


Püstpalkkirik

Püstpalkkirik on keskajal Põhjamaades, eriti 11.–13. sajandi Norras kasutusel olnud kirikutüüp, mille puhul üleni puidust hoone konstruktsioon rajati püstistele nurgapostidele.

Seda tüüpi kirik ehitati raamistikule, mis koosnes neljast nurgapostist ja neid ühendavatest alumistest ja ülemistest raampuudest. Püstpalkkirikud jagunevad kahte suuremasse rühma: saalkiriku tüüpi ja basiilika tüüpi kirikud. Reeglina on nad kaunistatud rikkalike puunikerdustega, mis ühendab kristlikud motiivid viikingite traditsioonilistest uskumustest pärit ainestikuga.


Kajakamber

Kajakamber (inglise keeles echo chamber) on metafoor, mille kaudu kirjeldatakse olukorda, kus isiku uskumust tugevdab kommunikatsioon ja kordamine suletud süsteemis. Kajakambri metafoor põhineb akustilisel kajakambril, kus helid kõlavad õõneskambris. Kajakambrit külastades saavad inimesed otsida teavet, mis tugevdab nende olemasolevaid vaateid kui teadvustamata kinnitusmõju. See võib suurendada poliitilist ja sotsiaalset polariseerumist ja äärmuslust. See mõiste on metafoor, mis põhineb akustilisel kajakambril, kus helid kõlavad.

Internetis kajava ja homogeniseeriva mõju kirjeldamiseks kasutatakse ka mõistet "kultuuriline tribalism".


Anna Zatonskih

Anna Zatonskih (ukraina keeles Ганна Віталіївна Затонських Ganna Vitalijivna Zatonskihh; sündinud 17. juulil 1978 Mariupolis) on ukraina päritolu Ameerika Ühendriikide maletaja, naiste suurmeister (1999).

Zatonskih mängis kuni 2003. aastani Ukraina eest, alates 2003. aastast esindab ta rahvusvahelistel malevõistlustel Ameerika Ühendriike.Ta tuli 2001. aastal Ukraina naiste malemeistriks. Ta on neljakordne USA naiste malemeister (2006, 2008, 2009, 2011).

Viiel korral kvalifitseerus ta FIDE tsooniturniiri võiduga naiste maailmameistrivõistlustele. 2000. aastal MM-i turniiril New Delhis (64 osavõtjat, nokautsüsteem) sai ta turniiritabelis 14. asetuse, kuid kaotas juba avaringis. 2001. aastal MM-i turniiril Moskvas kaotas ta teises ringis Nino Hurtsidzele ja 2008. aastal Naltšikis kaotas teises ringis Tatjana Kossintsevale. 2010. aastal MM-i turniiril Antakyas võitis ta teises ringis Marie Sebagit, kuid kaotas kaheksandikfinaalis Humpy Konerule. 2012. aastal Hantõ-Mansiiskis võitis ta avaringis Carolina Lujánit, kuid kaotas teises ringis Ju Wenjunile.

Ta sai FIDE-lt 1995. aastal naiste rahvusvahelise meistri, 1999. aastal naiste suurmeistri ja 2004. aastal rahvusvahelise meistri nimetuse.

Zatonskih on abielus Lätist pärit malesuurmeistri Daniel Fridmaniga, neil on aastal 2007 sündinud tütar.


Jennifer Shahade

Jennifer Shahade (sündinud 31. detsembril 1980 Philadelphias) on ameerika pokkerimängija ja maletaja, naiste suurmeister (2005).

Shahade on lõpetanud New Yorgi Ülikooli võrdleva kirjanduse erialal. Ta tegutseb publitsisti ja malekommentaatorina.

Detsembris 2014 võitis ta TonyBeti korraldatud Hiina pokkeri maailmameistrivõistlused. Võiduga kaasnes 100 000 euro suurune auhinnaraha.

Males on Shahade kahekordne Ameerika Ühendriikide naiste malemeister (2001/2002, 2004). Ta mängis USA naiskonna koosseisus kolmel naiste maleolümpial (2000–2004); sai neilt võistkondliku hõbemedali (2004).

Kolmel korral kvalifitseerus ta FIDE tsooniturniiri võiduga naiste male maailmameistrivõistlustele. 2000. aastal MM-i turniiril New Delhis (64 osavõtjat, nokautsüsteem) sai ta turniiritabelis 51. asetuse. Ta kaotas avaringis Ketevan Arakhamia-Grantile. Ka järgmistel esinemistel MM-i turniiridel kaotas ta juba avaringis: 2001. aastal Moskvas Aleksandra Kostenjukile ja 2004. aastal Elistas Nana Dzagnidzele.

Shahade sai FIDE-lt 1999. aastal naiste rahvusvahelise meistri ja 2005. aastal naiste suurmeistri nimetuse.


Aikateríni Pavlídou

Aikateríni Pavlídou (uuskreeka keeles Αικατερίνη Παυλίδου; sündinud 3. aprillil 1993) on kreeka maletaja, naiste rahvusvaheline meister (2010).

Pavlídou tuli 2012. aastal Beirutis Vahemere maade naiste malemeistriks. Ta on neljakordne Kreeka naiste malemeister (2012, 2013, 2015, 2017).

Ta on mänginud Kreeka naiskonna koosseisus neljal naiste maleolümpial (2012–2018).


Kórinthos

Kórinthos (kreeka keeles Κόρινθος, vanakreeka keeles Ϙόρινθος) on Kreeka linn, mis asub Lõuna-Kreekas Peloponnesose piirkonnas Korinthía piirkonnaüksuses.

2011. aasta kohalike omavalitsute reformi järel on see Kórinthose valla keskus. Samuti on linn Korinthía piirkonnaüksuse pealinnaks.

Linn asutati praegusel kujul 1858. aastal, mil 6,5-magnituudine maavärin hävitas Antiik-Kórinthose (Αρχαία Κόρινθος) ümber tekkinud senise asula. Uut linna nimetati Uus-Kórinthoseks (Νέα Κόρινθος) ja see paiknes antiikaegsest asulakohast kolm kilomeetrit kirdes Kórinthose lahe ääres. 1928. aastal tabas uut linna 6,3-magnituudine maavärin ja 1933. aastal puhkes seal suur tulekahju.

Kórinthosel elas ja tegutses näiteks vanakreeka filosoof Diogenes.

Kórinthos oli Rooma riigi Ahhaia provintsi suurim linn ja tähtis kaubanduskeskus, olles isegi olulisem kui Ateena.


Amanuensis

Amanuensis (mitmuses Amanuenses) on elukutseline sekretär või kirjutaja, kes kirjutab või sisestab teksti, mida teine inimene suuliselt ette ütleb ehk dikteerib, või kirjutab täpselt maha, mida teine on ette kirjutanud, samuti võib see viidata allkirjaõiguslikkusele, selle, kelle allkirja kirjutatakse, loal.

Põhjamaades tähendab amanuensis teatud kõrgkooli-, raamatukogu-, muuseumi- või arhiiviteenistujat.


Suur vale

Suur vale (, inglise keeles big lie) on propagandatehnika ja loogiline trikk (loogika eksitus). Selle väljendi lõi Adolf Hitler, kui ta dikteeris oma 1925. aastal ilmunud raamatut "Mein Kampf". Ta mõtles selle all valesid, mis on "kolossaalsed", et keegi ei usuks, et kellelgi "võib olla nahaalsust tõde nii moonutada". Hitler uskus, et juudid kasutasid seda tehnikat süüdistamaks Saksa kindralit Erich Ludendorffi Saksamaa kaotuses esimeses maailmasõjas. Ludendorff oli silmapaistev natsionalist ja antisemitistlik poliitiline juht Weimari Vabariigis.


Pseudoarheoloogia

Pseudoarheoloogia, tuntud ka kui alternatiivne arheoloogia, on minevikutõlgendus väljaspool peavoolu arheoloogiateadust, mis ei aktsepteeri arheoloogiateaduse üldtunnustatud andmekogumis- ja analüüsimeetodeid. Need pseudoteaduslikud tõlgendused hõlmavad esemete, varemete või materjalide kasutamist teaduslikult tõestamata teooriate konstrueerimiseks, et toetada pseudoarheoloogide väiteid. Meetoditeks on tõenditega liialdamine, dramaatiliste või romantiseeritud järelduste tegemine, eksituste kasutamine ja tõendite võltsimine.

Puudub ühtne pseudoarheoloogiline teooria või diskursus. On palju minevikutõlgendusi, mille ühendavaks jooneks on vastuolud teadusringkondade väljatöötatuga. Näiteks religioossed lähenemisviisid, nagu kreatsionism, mille üheks osaks on "loomise teadus", mis üritab läbi pseudoarheoloogia uurida mütoloogilis-ajaloolisi perioode nagu Paabeli torni, Noa laeva ja ülemaailmse veeuputuse ajastud. Mõnede pseudoarheoloogiliste teooriate mõte on, et eelajaloolisi ja iidseid inimühiskondi aitas nende arengus intelligentne maaväline tsivilisatsioon. Selliseid ideid propageerisid itaalia autorid Peter Kolosimo, prantsuse autorid Louis Pauwels ja Jacques Bergier oma töös "Le Matin des Magiciens" ('mustkunstnike hommik') (1963) ja Šveitsi autor Erich von Däniken raamatus "Chariots of the Gods?" Teised pseudoarheoloogiaga seotud autorid väidavad selle asemel, et muistsetel perioodidel eksisteerisid inimühiskonnad, mis olid märkimisväärselt tehnoloogiliselt arenenud, nagu näiteks Atlantis. Seda ideed on propageerinud Graham Hancock oma teoses "Jumalate jäljed" (1995).

Akadeemilised arheoloogid on tugevalt kritiseerinud pseudoarheoloogiat, kusjuures üks häälekamaid kriitikuid John R. Cole iseloomustas pseudoarheoloogiat kui nähtust mis tugineb "sensatsioonilisusele, loogika ja tõendite kuritarvitamisele, teadusliku meetodi vääritimõistmisele ja oma argumentide sisemistele vastuoludele". Alternatiivsete ja akadeemiliste arheoloogiate suhet on mõned arheoloogid võrrelnud intelligentsete disainiteooriate ja evolutsioonibioloogia vaheliste suhetega.


Muistsed tulnukad

"Muistsed tulnukad" (ka "Iidsed tulnukad"; originaalpealkiri "Ancient Aliens") on Ameerika Ühendriikide telesari, mis esilinastus 20. aprillil 2010 kanalil History Channel. Prometheus Entertainmenti dokumentaalfilmi stiilis toodetud sarjas esitatakse hüpoteese muistsete astronautide kohta ja väidetakse, et ajaloolised tekstid, arheoloogia ja legendid sisaldavad tõendeid kontaktide kohta muistsete inimeste ja maavälise elu vahel.

Ajaloolased, kosmoloogid ja teised teadlased on saadet pseudoteaduste ja pseudoajaloo propageerimise pärast laialdaselt kritiseerinud.

Sarja 14. hooaeg esilinastus 31. mail 2019.


Kaasasündinud sensorineuraalne kurtus koertel

Kaasasündinud sensorineuraalne kurtus koertel on üks sagedasemaid kurtuse põhjuseid koertel.

Kaasasündinud sensorineuraalne kurtus on eriti levinud valge karvastikuga või heledate laikudega koeratõugude hulgas nagu näiteks dalmaatsia koer, bullterjer, inglise kokkerspanjel, austraalia karjakoer, catahoula leopardikoer, Parson Russelli terjer ja Bostoni terjer. Kaasasündinud sensorineuraalse kurtuse korral on kahjustunud sisekõrvas olev tigu, selle kuulmisretseptorrakud või aferentsed närvirakud.

Sensorineuraalse kurtuse korral tekib kuulmiskadu 3–4 nädala jooksul pärast kutsika sündimist ning tegemist on ravimatu haigusega. Kaasasündinud sensorineuraalset kurtust seostatakse pigmendipuudulikkusega. Nimelt sisaldab teojuha (ductus cochlearis) soonjutt (stria vascularis) pigmentrakke ehk melanotsüüte. Pigmendipuudulikkuse korral puuduvad soonjutis talitlusvõimelised melanotsüüdid, mis omakorda põhjustab kuulmisretseptorrakkude kahjustumist ja seeläbi kurtust.

Melanotsüütide talitluse määravad ära geenid. Koertel määrab valge karvastiku või laikude esinemist ja osakaalu nn valgelaiksuse (white spotting) lookus, mida tähistatakse tähega S. S-lookusel on kirjeldatud 4 alleeli: üks dominantne alleel S, mis määrab ära tumedate värvide (ehk pigmendi) esinemise ning kolm retsessiivset alleeli, mis määravad valgete laikude esinemise osakaalu karvastikus. Retsessiivsed alleelid on si ehk iiri märgiste (Irish spotting), sp ehk laigulisuse (piebald) ja sw ehk ülivalge (extreme white) alleelid. Kurtus esineb enamasti neil koeratõugudel, kellel ekspresseeruvad tugevalt S-lookuse retsessiivsed alleelid. Lisaks oleneb pigmendi esinemine nn marmorgeeni (M) olemasolust. M-lookusel on 2 alleeli: retsessiivne alleel, mis toodab ühtlast pigmenti, ja dominantne alleel, mille mõjul tekivad tumedale karvastikule suvaliselt paiknevad heledamad või valged laigud. Koerad, kes on homosügootsed dominantse alleeli suhtes, on enamasti kurdid ning neil esineb ka nägemishälbeid. M-geeni puhul võivad ka heterosügootsed koerad olla kurdid, kuid kurtuse esinemise tõenäosus sõltub sel juhul koeratõust. Nii S- kui ka M-geenid suruvad alla melanotsüütide talitlust, põhjustades valgete laikude või heledama pigmendi esinemist, mõnedel koertel ka siniste silmade esinemist. Samas põhjustab melanotsüütide talitluse allasurumine ka häireid soonjuti (stria vascularis) talitluses ning soodustab seetõttu kurtuse teket. Pigmendi puudumist vikerkestas ja kurtuse esinemise seost on enim täheldatud just S-geeni retsessiivseid alleele kandvatel tõugudel, nagu dalmaatsia koer, inglise setter ja inglise kokkerspanjel.


Linnaringkond (Prantsusmaa)

Prantsusmaal on linnaringkond (prantsuse: arrondissement municipal [aʁɔ̃dismɑ̃ mynisipal]) valla alljaotus ja seda kasutatakse riigi kolmes suuremas linnas: Pariisis, Lyonis ja Marseilles. See toimib isegi madalama haldusüksusena, millel on oma meer. Kuigi tavaliselt kutsutakse neid lihtsalt "ringkondadeks", ei tohi neid segi ajada departemangude ringkondadega, mis on rühmitatud vallad ühes departemangus.


Godefroy de Bouillon

Bouilloni Godefroy (prantsuse keeles Godefroy de Bouillon, hollandi keeles Godfried van Bouillon, saksa keeles Gottfried von Bouillon, ; sündinud 18. september 1060 Prantsusmaa Kuningriigis, surnund 18. juuli 1100 Jeruusalemma kuningriigis) oli Esimese ristisõja üks juhte aastast 1096 kuni selle lõppemiseni 1099. Ta oli Bouilloni lord aastast 1076. Selle järgi võttis ta ka oma epiteedi. Alates aastast 1087. oli ta Alam-Lorraine'i hertsog. Pärast Jeruusalemma edukat piiramist 1099. aastal sai Godefroy Jeruusalemma kuningriigi esimeseks valitsejaks. Ta keeldus kuninga tiitlist, kuna uskus, et Jeruusalemma tõeline kuningas on Jeesus Kristus, eelistades Püha haua kaitsja tiitlit (ladina keeles advocatus Sancti Sepulchri). Teda tuntakse ka kui "Püha haua parunit" ja "ristisõdurist kuningat".


City Hall Park

City Hall Park on avalik haljasala New Yorgis Lower Manhattanil, täpsemalt Civic Centeris.

Park asub Broadway, Chambers Streeti, Centre Streeti ja Park Row' tänava vahel ning seal asuvad New Yorgi raekoda ja Vana New Yorgi maakonna kohtumaja.


Anemi keel

Anemi keel on Paapua keel, mida räägivad anemid Paapua Uus-Guineas Uus-Britannia saarel. Teadaolevalt ei ole anemi keel suguluses ühegi teise keelega.

Anemi keel on ohustatud, kõnelejate arv on umbes 800.


Cesare Beccaria

Cesare Bonesana di Beccaria, Gualdrasco ja Villareggio markii (15. märts 1738 – 28. november 1794) oli Itaalia kriminoloog, jurist ja filosoof.

Teda on nimetatud valgustusajastu üheks kõige oskuslikumaks juristiks ja kaasaegse kriminaalõiguse isaks.

Ta on tuntud oma 1764. aastal ilmunud traktaadiga "Kuritegudest ja karistustest" (itaalia keeles Dei delitti e delle pene), milles mõistab hukka piinamist ja surmanuhtluse rakendamist.


Mold

Mold on lühike küna, mis tahuti puidust või kivist (dolomiidist). Asus rehetoas lee vastasnurgas. Moldi visati toidujäätmeid koduloomade, põhiliselt sigade jaoks.

Tänu kujusarnasusele on molli järgi saanud nimetuse moldpill, moldorg, moldvõlv.


Granuleerimine

Granuleerimine ehk granulatsioon (ladina keelest granulum 'viljaterake') on metallehistöös, eriti kullassepakunstis kasutatav metalleseme kaunistamise tehnika, mille puhul ese kaetakse väikestest metallkuulikestest (graanulitest) pinnatekstuuri või ornamendiga. Kuulikesed liidetakse eseme pinnaga kuumutamisel, kaasamata muud kinnitusainet. Vanimad näited pärinevad Mesopotaamiast III aastatuhandest eKr. Termin on pärit 19. sajandist.


Püha Haua kirik

Püha Haua kirik (; ; Armeenia keeles Սուրբ Հարության տաճար Surb Harut'yan tač̣ar; mida õigeusklikud kutsuvad ka Ülestõusmise kirikuks või Issanda Haua kirikuks) on kirik Jeruusalemma vanalinna kristlikus kvartalis. Kirik sisaldab kristluse kahte kõige pühamat kohta: kohta, kus Jeesus risti löödi, mida tuntakse Kolgata nime all, ja Jeesuse tühja hauda, kuhu ta maeti ja kus ta üles tõusis. Hauakamber on ümbritsetud pühamuga, mida nimetatakse aedicula'ks. Selle pühamu suhtes kehtib niinimetatud status quo, 1757. aastast pärit usukogukondade vaheline kokkulepe.

Kirikus asuvad Via Dolorosa neli viimast (või mõne määratluse kohaselt viis viimast) peatust, mis kujutavad Jeesuse kannatuste viimaseid episoode. Püha Haua kirik on olnud kristlike palverännakute tähtis sihtkoht.

Tänapäeval on Püha Haua kiriku ümber asuv hoonekompleks Jeruusalemma Patriarhaadi peakorter, samal ajal kui kirikut ennast jagavad mitmed kristlikud konfessioonid ja ilmalikud asutused. Peamised kirikut jagavad konfessioonid on katoliku, õigeusu ja armeenia apostellik kirik ning vähemal määral kopti õigeusu, süüria õigeusu ja etioopia õigeusu kirik.


Konstantin Nieländer

Konstantin Nieländer (ka Niländer 27. veebruar1848 Rakvere vald – 15. august 1928) oli Eesti kunstnik ja joonistusõpetaja.

Varsti pärast poja sündi kolis perekond Kadrina lähedale Undla mõisa. Seal tutvus noor Konstantin Kreutzwaldi perekonnaga ning sõbrunes viimase poja Alexisega, kes oli hiljem Kadrinas jaamaülem. Konstantin Nieländer on kujutanud oma sõpra maalil, mis asub tänapäeval Kreutzwaldi Memoriaalmuuseumis.

20-aastaselt asus ta õppima Müncheni Kunstiakadeemiasse ning lõpetas kooli kõrgeima auhinnaga – Ludvigi medaliga.

Järgnevad 11 aastat reisis ta Itaalias, Prantsusmaal, Kaukaasias, Türgis, Kreekas, Palestiinas ja Egiptuses. Sealt viis tee teda Adeni kaudu Sri Lankale ja Indiasse. Tagasi Euroopas, võttis ta ette kaheksakuulise jalgsirännaku Itaalias, Saksamaal ja Prantsusmaal.

1877. aastal esines oma teostega Peterburi Kunstide Akadeemia näitusel ja sai auhinnaks hõbemedali. Naasnud kodumaale, töötas ta kolm aastat Tallinnas Toomkooli joonistusõpetajana, reisis siis taas välismaal ning leidis teenistuse Riias Linna Reaalkooli joonistusõpetajana, kuhu jäi järgmiseks 35 aastaks. Kui kool Esimese maailmasõja ajal Tartusse evakueeriti, läks Tartusse ka Nieländer. Ta töötas Treffneri gümnaasiumis kuni 1926. aastani.

Nieländeri looming on jäänud valdavalt välismaale. Eesti Kunstimuuseumi kogus on kolm tema maali.


Pankrotimenetlus

Pankrotimenetlus (inglise keeles bankruptcy proceedings) on võlausaldajate nõuete rahuldamine võlgniku vara arvelt pankrotiseaduses ettenähtud olukorras. Pankrotimenetluse eesmärk on selgitada, miks juriidilisel või füüsilisel isikul on maksejõuetus tekkinud.